title: Carlo Collodi

text: 1875 Felice Paggin kustantamon antoi Carlolle työksi kääntää kuuluisimmat ranskankieliset sadut italiaksi. Käännettyjä kirjailijoita olivat Charles Perrault, Mme d'Aulroy ja Marie Jeanne De Beaumont. Carlo myös muokkasi tarinoita lisäten niihin moraalin. Vuotta myöhemmin koko työ julkaistiin nimellä "Racconti delle fate".


title: Carlo Collodi

text: 1877 ilmestyi "Giannettino", ja 1878 oli "Minuzzolon" vuoro.


title: Carlo Collodi

text: 7. heinäkuuta 1881 lapsille tarkoitetun aikakauslehden "Giornale per i bambini" ensimmäisessä numerossa näki päivänvalon "Pinokkion seikkailuiden" ensimmäinen osa otsikolla "Storia di un burattino" (suom. "Sätkynuken tarina"). Hän julkaisi lehdessä sittemmin muita kertomuksia (jotka ilmestyivät kokoelmana "Storie allegre" 1887).


title: Carlo Collodi

text: 1883 Carlo julkaisi "Pinokkion seikkailut" yksissä kansissa. Samana vuonna hänestä tuli "Giornale per i bambinin" päätoimittaja.


title: Carlo Collodi

text: Carlo Collodi kuoli äkillisesti vuonna 1890.


title: Vibo Valentian maakunta

text:
Vibo Valentian maakunta () on yksi Italian maakunnista. Se sijaitsee Calabrian alueella Tyrrhenanmeren rannalla lähellä Italian "saappaankärkeä". Maakunnan pinta-ala on 1 151 km² ja asukasluku runsaat 160 000. Maakunnassa on 50 kuntaa , ja sen pääkaupunki on Vibo Valentia.
Vibo Valentialla on 75 km rantaviivaa, joka mutkittelee lukemattomina pieninä¨lahtina ja niemekkeinä. Alueella on paljon arkeologisia nähtävyyksiä.


title: Hannu Nikander

text: Hannu Nikander (s. 1949) on suomalainen taidemaalari. Hän maalaa muotokuvia ja eläinaiheita - niitäkin usein muotokuvan hengessä. Eläinaiheita hän on maalannut jo yli 15 vuotta.


title: Hannu Nikander

text: Nikander menetti kätensä onnettomuudessa 1974, jonka jälkeen hän osallistui erilaisille maalauskursseille ja ryhtyi taidemaalariksi. Hän toimii opettajana maalauskursseilla ja on ollut aiemmin pitkään Salon Taiteilijaseuran puheenjohtaja.


title: Hannu Nikander

text: Eläimissä on niin kotimaisia kuin eksoottisempia hahmoja, ja ne kuvaavat usein inhimillisiä tunteita.


title: Hans Johner

text: Hans Johner (7. tammikuuta 1889 Basel, Sveitsi – 2. joulukuuta 1975 Thalwil, Sveitsi) oli sveitsiläinen shakinpelaaja.


title: Hans Johner

text: Johner sai kansainvälisen mestarin arvonimen vuonna 1950.


title: Hans Johner

text: Hän oli Sveitsin mestari useaan otteeseen.


title: Hans Johner

text: Johner pelasi shakin olympialaisissa kolmesti (1927, 1931 ja 1956) sekä Pariisin epävirallisissa olympialaisissa 1924.


title: Hans Johner

text: Hän oli Paul Johnerin nuorempi veli.


title: Roman Širokov

text: Roman Nikolajevitš Širokov (, s. 6. heinäkuuta 1981 Dedovsk) on venäläinen jalkapalloilija, joka edustaa Venäjän pääsarjajoukkue FK Zenit Pietaria. Širokov on pelipaikaltaan keskikenttäpelaaja, mutta pystyy pelaamaan myös puolustajana.


title: Roman Širokov

text: Kaudella 2007–2008 Širokov oli Zenitin mukana voittamassa UEFA-cupia. UEFA-cupin loppuottelussa skotlantilaista Rangersia vastaan Širokov pelasi topparina koko ottelun Zenitin voittaessa 2–0.


title: Roman Širokov

text: Venäjän maajoukkueessa Širokov debytoi 3–0-tappio-ottelussa Romaniaa vastaan. Širokov valittiin Venäjän EM-miehistöön vuoden 2008 kisoihin. Dedovskilainen pelasi kisojen avausottelussa Espanjaa vastaan, mutta ei päässyt enää avaukseen muissa alkulohkon peleissä. Širokov pelasi Venäjän joukkueessa myös vuoden 2012 EM-turnauksessa.


title: Shadou

text: Shadou on suomalainen basisti, laulaja ja lauluntekijä, joka tunnetaan parhaiten hänen punk-yhtyeestään Suspendersista. Shadou oli myös Pelle Miljoona Unabomber -yhtyeen alkuperäinen basisti ja kuului yhtyeeseen sen perustamisesta 2007 alkuvuoteen 2008. Vuonna 2008 hän oli mukana uudelleen kasatussa punk-yhtyeessä Widows, jossa toimi laulusolistina. Nykyisiä hänen johtamiaan kokoonpanoja ovat Suspenders ja Reaktio, joissa kumpaisessakin hän toimii sekä basistina että laulajana.


title: Conel Hugh O’Donel Alexander

text: Conel Hugh O'Donel Alexander (19. huhtikuuta 1909 – 15. helmikuuta 1974) oli irlantilaissyntyinen shakinpelaaja, kansainvälinen mestari ja kansainvälinen kirjeshakin mestari. Alexanderia pidettiin Britannian parhaana pelaajana vuodesta 1937 aina 1950-luvulle asti. Hän voitti shakin Britannian mestaruuden vuosina 1938 ja 1956. Alexander pelasi Britannian joukkueessa shakkiolympialaisissa kuudesti vuosina 1933–1958. Hän työskenteli myös ulkoasiainministeriössä, eikä voinut siten pelata neuvostomaissa. Hänen parhaat saavutuksensa olivat toinen sija Hastingsissa 1937–1938 ja jaettu ensimmäinen sija 1953–1954.


title: Conel Hugh O’Donel Alexander

text: Alexander kirjoitti useita shakkikirjoja, joista huomattavimmat ovat "Alekhine's Best Games of Chess 1938–1945" ja "A Book of Chess".


title: José Dolhem

text: Louis José Lucien Dolhem (26. huhtikuuta 1944 - 16. huhtikuuta 1988) oli ranskalainen Formula 1 -kuljettaja.


title: José Dolhem

text: Hänen velipuolensa oli Formula 1 -kuljettaja Didier Pironi. Dolhem kilpaili kolmessa F1-kisassa, saamatta ainuttakaan pistettä. Dolhem jätti vuoden 1974 Yhdysvaltain GP:n ajamatta, koska hänen tallikaverinsa Helmuth Koinigg kuoli kisan aikana. Dolhem kuoli lähellä Saint-Étiennea lentokoneonnettomuudessa vuonna 1988.


title: Matti Hakkarainen

text: Matti Hakkarainen (1. elokuuta 1925 Helsinki – 22. helmikuuta 2014 Helsinki) oli helsinkiläinen rovasti ja kirjailija, joka pakinoi nimellä ”Puukirkon pappi”.


title: Matti Hakkarainen

text: Hakkarainen toimi pitkään Helsingin Huopalahden seurakunnan kirkkoherrana, ja eläkkeelle jäätyään hän työskenteli seitsemän vuotta merimies- ja turistipappina Kyproksella.


title: Matti Hakkarainen

text: 1960-luvulla Hakkarainen toimi television "Lähimmäinen"-nimisen keskustelusarjan puheenjohtajana, ja sittemmin hän pakinoi ET-lehdessä palstalla, jonka otsikkona oli pitkään ”Lähimmäinen”. Hakkaraisen pakinat on koottu samannimiseksi kirjaksi.


title: Matti Hakkarainen

text: Hakkarainen tuli ylioppilaaksi 1945 ja suoritti teologian kandidaatin tutkinnon 1951. Hän toimi pappina aluksi Lauttasaaren, Äänekosken, Jyväskylän ja Helsingin Vanhankirkon seurakunnissa ja vuodesta 1963 Helsingin seurakuntien nuorisotyön johtajana. Hakkarainen on Jalkaväkirykmentti 7:n veteraani.


title: Grigori Levenfiš

text: Grigori Jakovlevitš Levenfiš (; 19. maaliskuuta 1889 Piotrków – 9. helmikuuta 1961 Moskova) oli johtava venäjänjuutalainen shakinpelaaja 1920- ja 1930-luvuilla. Hän oli kahdesti Neuvostoliiton mestari (1934 ja 1937). Levenfiš oli myös shakkikirjailija.


title: B. Hallegua

text: B. Hallegua (syntyi 1880 - kuoli ?) oli turkkilainen shakinpelaaja.


title: B. Hallegua

text: Vuonna 1914 hän pelasi kolmessa turnauksessa. Hän oli neljäs ja samalla viimeinen Frank James Marshallin, Aleksandr Alehinin ja André Muffangin jälkeen Café Continentalin turnauksessa Pariisissa. Hallegua oli toinen Café de la Régencen turnauksessa Pariisissa. Hän voitti Mannheimissa pidetyn turnauksen. Tosiasiassa turnaus keskeytyi sodan takia, mutta Hallegua oli sillä hetkellä johdossa.


title: HD 202206

text: HD 202206 on keltainen kääpiö Kauriin tähdistössä noin 151 valovuoden päässä. Se on massaltaan, säteeltään ja valovoimaltaan Auringon kaltainen, mutta vanhempi.


title: HD 202206

text: Vuonna 2002 tähdeltä löydettiin kiertolainen, jonka massaksi arvioitiin vähintään 17 kertaa Jupiterin massa. Kahden vuoden päästä löydettiin toinen kiertolainen, jonka massaksi arvioitiin vähintään 2,44 kertaa Jupiterin massa.


title: Oldenzaal

text: Oldenzaal () on vuonna 1249 kaupunkioikeudet saanut kunta ja kaupunki Alankomaissa, Overijsselin provinssissa lähellä Saksan rajaa. Asukkaita kunnassa on 31 766 (31.12.2008) ja väestötiheys on 1 470 as./km². Kunnan pinta-ala on 21,98 neliökilometriä, josta vettä on 0,39 km². Oldenzaalin pormestari on Frans Backhuijs. Kaupungin keskuspaikka on samanniminen kuin kuntakin.


title: Oldenzaal

text: Oldenzaalin naapurikunnat ovat Dinkelland lännessä ja pohjoisessa, Losser idässä ja Enschede etelässä. Kaupungista on matkaa Enschedeen 15 kilometriä, ja siellä sijaitsee rautatieasema. Kaupunki sijaitsee lisäksi A1-moottoritien varrella, jota pitkin pääsee niin pääkaupunki Amsterdamiin kuin Saksaankin.


title: Oldenzaal

text: Saksassa sijaitseva Rheda-Wiedenbrück on Oldenzaalin ystävyyskaupunki.


title: Oldenzaal

text: Ensimmäinen maininta Oldenzaalista on erään vanhan luostarin vuodelta 839 peräisin olevassa asiakirjassa. Vuonna 1049 Oldenzaal sai markkinaoikeudet ja kaupunkioikeudet sille myönnettiin vuonna 1249.


title: Oldenzaal

text: Vuonna 954 piispa Balderik aloitti kaupungin keskustassa sijaitsevan Pyhän Plechelmuksen basilikan () rakennustyöt. Basilika omistettiin pyhälle Plechelmukselle. Basilikan “Lood’n Bönneke” -tornista on mahdollista selkeällä säällä nähdä ympäröivää aluetta sekä jopa Saksan rajalle saakka.


title: Oldenzaal

text: Oldenzaal oli myös hansakaupunki, vaikkakaan se ei sijainnut meren rannalla, kuten hansakaupungit tavallisesti. Kaupungilla oli Lyypekin kaupunginarkistosta löytyneiden asiakirjojen mukaan kuitenkin roolinsa Hansaliiton kaupankäynnissä keskiajalla.


title: Oldenzaal

text: Kaupungissa on ollut aikoinaan tekstiiliteollisuutta. Nykyisin Oldenzaalissa järjestetään muun muassa karnevaalit, jotka keräävät vuosittain yli satatuhatta vierailijaa kaupunkiin.


title: Crotonen maakunta

text: Crotonen maakunta () on maakunta Calabrian alueella Italiassa.


title: Crotonen maakunta

text: Crotonen maakunta sijaitsee Joonianmeren rannalla, lähellä Italian "saappaankärkeä". Maakunnan pinta-ala on 1 736 km ja asukasluku runsaat 170 000. Maakunnassa on 27 kuntaa, ja sen pääkaupunki on Crotone.


title: Crotonen maakunta

text: Crotone ulottuu Silavuorilta Joonianmeren rannalle, ja sen alueella on jäänteitä muinaisesta kreikkalaisesta asutuksesta. 1900-luvun alussa alue teollistui nopeasti. Nykyisin kuitenkin tärkeimpiä elinkeinoja ovat turismi ja maatalous, etenkin viinin- ja vehnänviljely.


title: Cosenzan maakunta

text: Cosenzan maakunta () on maakunta Calabrian alueella Italiassa.


title: Cosenzan maakunta

text: Cosenzan maakunnan pinta-ala on 6 710 km ja asukasluku noin 700 000. Maakunnassa on 155 kuntaa, ja sen pääkaupunki on Cosenza.


title: Cosenzan maakunta

text: Cosenzan maakunta sijaitsee lähellä Italian ”saappaan päkiää” ja se ulottuu Tyrrhenanmereltä Joonianmerelle. Sen alueella on kolme järveä, jotka kuuluvat osittain Pollinon kansallispuistoon.


title: Vinh

text: Vinh on satamakaupunki Vietnamissa Nghệ Anin maakunnassa Tonkininlahdella. Kaupungin asukasluku on 226 000 (2002).


title: Vinh

text: Vinhin arkkitehtuuri muistuttaa Stalinin ajan neuvostoarkkitehtuuria, ja kaupungin yleiskuvaa pidetään masentavana.


title: Vinh

text: Kaupungin aiempia nimiä ovat olleet Ke Van, Ke Vinh, Vinh Giang, Vinh Doanh ja Vinh Thi.


title: Halben taistelu

text: Halben taistelu tai Halben motti (, ) oli toisen maailmansodan viimeisiä taisteluja Euroopassa. Se käytiin Berliinin lähellä Halben alueella ja se oli osa Berliinin taistelua. Noin viikon kestäneen taistelun aikana puna-armeija tuhosi kenraalieversti Theodor Bussen johtaman Saksan 9. armeijan.


title: Halben taistelu

text: Saksan 9. armeija oli saarrettuna suureen mottiin Spreewaldin alueella Berliinistä kaakkoon. Se yritti murtautua motista Halben kylän ja Berliinin eteläpuolella olevien mäntymetsien läpi tavoittaakseen kenraali Walther Wenckin johtaman Saksan 12. armeijan, jotta se voisi jatkaa länteen antautumaan länsiliittoutuneille. Päästäkseen tavoitteeseensa 9. armeijan täytyi taistella tiensä läpi kolmen sotamarsalkka Ivan Konevin johtaman 1. ukrainalaisrintaman muodostaman puolustuslinjan samaan aikaan, kun sotamarsalkka Georgi Žukovin johtama 1. valkovenäläisrintama hyökkäsi sen selustaan koillisesta.


title: Halben taistelu

text: Sekavien taistelujen jälkeen noin 25 000 saksalaisen sotilaan onnistui päästä 12. armeijan linjoille antautumaan länsiliittoutuneille. Loput 9. armeijan sotilaista joko kuolivat taisteluissa tai joutuivat antautumaan neuvostoliittolaisille.


title: Tinasaaret

text: Tinasaaret eli "Kassiteridit" olivat antiikin kreikkalaisten ja karthagolaisten käyttämä nimitys Länsi-Euroopassa sijainneesta seudusta, josta he noutivat tinaa. Kyseessä on saattanut olla jokin saariryhmä Luoteis-Espanjassa, Cornwall tai Britannia kokonaisuudessaan.


title: John C. Bennett

text: John Cook Bennett (3. elokuuta 1804 – 5. elokuuta 1867) oli yhdysvaltalainen lääkäri, joka on tunnettu ennen muuta lyhyestä, mutta vaikutusvaltaisesta kirkollisesta urastaan Myöhempien aikojen pyhien Jeesuksen Kristuksen kirkossa 1840-luvulla.


title: John C. Bennett

text: John C. Bennett oli tutustunut myöhempien aikojen pyhien liikkeeseen 1830-luvun lopulla, ja hän ilmaisi useaan otteeseen kirkkoa johtaneelle Joseph Smithille halunsa liittyä tämän johtaman kirkon jäseneksi. Smith kutsui tämän luokseen Nauvoohon, Illinoisiin, ja tuli piankin vakuuttuneeksi Bennettin kyvykkyydestä. Hänet kastettiin kirkon jäseneksi, ja hän eteni nopeasti kirkon hierarkiassa. Lopulta hänet nimitettiin presidentti Smithin ensimmäiseksi neuvonantajaksi ja ensimmäisen presidenttikunnan jäseneksi. Bennettistä tuli myös Nauvoon kaupungin pormestari, joka vahvistutti kaupungin oikeudet takaavan vapauskirjan. Hänestä tuli myös kaupungissa toimineen Nauvoon legioonan komentaja sekä Nauvoon yliopiston rehtori.


title: John C. Bennett

text: Pian alkoi kuitenkin kiertää huhuja Bennettin moraalittomuudesta. Häntä syytettiin useista aviorikoksista, homoseksuaalisista suhteista sekä myös raskaaksi saattamiensa naisten aborteista. Bennett kiisti ensin huhut, mutta jouduttuaan kiinni itse teossa hän selitti harjoittaneensa "hengellisen vaimollisuuden" periaatetta, jota myös profeetta Joseph Smith hänen mukaansa noudatti. Smithin tilanne muodostuikin tukalaksi, koska hän eli salassa moniavioisissa liitoissa, joiden olemassaolon hän julkisesti kielsi. Toisaalta Smithin kohdalla kyse oli nimenomaan avioliitoista, kun taas Bennett harjoitti "vapaata rakkautta".


title: John C. Bennett

text: Bennett poistui Nauvoosta toukokuussa 1842, väittäen henkeään uhatun. Tämän jälkeen hän kirjoitti Smithin johtamasta liikkeestä paljastus- ja häväistyskirjan nimeltä "History of the Saints". Bennett erotettiin virallisesti kirkon jäsenyydestä syytettynä moraalittomuudesta ja harhaopista.


title: John C. Bennett

text: Smithin kuoleman jälkeen Bennett asettui tukemaan James J. Strangia kirkon johtoon. Hän liittyi tämän perustamaan kirkkoon, jossa ilmeisesti hänen kehotuksestaan otettiin käyttöön Strangin aluksi vierastama moniavioisuus. Bennett kuitenkin erotettiin myös Strangin kirkon jäsenyydestä aviorikoksen perusteella. Tämän jälkeen hän käänsi selkänsä mormonismille lopullisesti.


title: John C. Bennett

text: John C. Bennett on tunnettu ennen muuta roolistaan mormonismin historiassa, mutta hän oli myös merkittävä tiedemies. Hän kirjoitti ensimmäisenä artikkeleita tomaatin terveysvaikutuksista, suositteli kloroformia nukutukseen, kehitti useita kananrehuja sekä kirjoitti lääketieteellisiä artikkeleita erilaisiin aikakausjulkaisuihin.


title: Katherine Mansfield

text: Katherine Mansfield, oik. Kathleen Mansfield Murry, o.s. Beauchamp [biːtʃəm] (14. lokakuuta 1888 Wellington, Uusi-Seelanti – 9. tammikuuta 1923 Fontainebleau, Ranska) oli huomattava uusiseelantilainen kirjailija.


title: Katherine Mansfield

text: Nuorena Mansfield lähetettiin opiskelemaan sisäoppilaitokseen Lontooseen, josta hän palasi Uuteen-Seelantiin, muttei kyennyt enää sopeutumaan synnyinkaupunkinsa Wellingtonin ilmapiiriin. Hän lähti uudestaan Eurooppaan vuonna 1908 opiskelemaan sellonsoittoa, eikä enää palannut kotimaahansa. Vuonna 1917 todettu keuhkotauti katkaisi lopulta ennenaikaisesti hänen elämänsä ja lupaavasti käynnistyneen novellistin uran.


title: Katherine Mansfield

text: Kathleen Beauchamp julkaisi ensimmäiset kertomuksensa jo koulutyttönä. Hän ryhtyi käyttämään kirjailijanimeä Katherine Mansfield vuonna 1911. Hänen koko tuotantonsa käsittää satakunta novellia, joista osa on keskeneräisiä. Hänen päiväkirjansa, kirjeensä ja muistikirjansa, kaikki laajoja niteitä, on niin ikään julkaistu. Mansfield oli kosketuksissa kuuluisaan Bloomsburyn ryhmään, ja Virginia Woolfin mukaan kukaan ei suhtautunut kirjoittamiseen enemmän tosissaan kuin Mansfield. Mansfield oli naimisissa kirjailija ja kustantaja John Middleton Murryn kanssa.


title: Katherine Mansfield

text: Mansfieldillä oli myös joitakin lyhyitä ja intohimoisia miessuhteita; vuonna 1911 hänellä oli takanaan yhden päivän kestänyt avioliitto, raskaus ja keskenmeno. Hurja nuoruus vei hänet liian kauas vanhempien hyväksymistä käyttäytymisnormeista, eikä hän löytänyt kotia mistään muustakaan ryhmästä eikä perustanut omaa perhettä. Sairautensa takia Mansfield oleskeli varsinkin talvisin pitkiä aikoja Etelä-Euroopassa. Italian ja Ranskan huonosti lämmitetyt kivitalot eivät edistäneet hänen toipumistaan, joskin nämä oleskelut olivat kiihkeitä kirjallisia luomiskausia.


title: Katherine Mansfield

text: Jäljellä olevana elinaikanaan Mansfield halusi keskittyä sielunelämänsä uudistamiseen. Lokakuussa 1922 hän muutti kreikkalais-armenialaisen mystikon, G. I. Gurdjieffin, ”Ihmisen Harmonisen Kehittämisen Instituuttiin” Fontainebleauun, Ranskaan. Siellä hänen hoitajanaan oli Olga Lazovich Hinzenburg (sittemmin Frank Lloyd Wrightin vaimo). Mansfield kuoli tammikuussa 1923, ja hänet on haudattu Avonin kaupunkiin, samalle hautausmaalle kuin Gurdjieff.


title: Herman Rechberger

text: Herman Rechberger (s. 14. helmikuuta 1947 Linz, Itävalta) on suomalainen säveltäjä. Itävallassa syntynyt Rechberger on asunut Suomessa vuodesta 1970 ja sai Suomen kansalaisuuden vuonna 1974.


title: Herman Rechberger

text: Rechberger opiskeli graafista taidetta ja kitaransoittoa Linzissä ennen kuin jatkoi kitaraopintojaan Zürichissä ja Brysselissä. Hän opiskeli Sibelius-Akatemiassa sävellystä Aulis Sallisen johdolla, josta sai diplomin 1976, sekä elektronista musiikkia ja kitaran-, nokkahuilun-, ja oboensoittoa. Vuonna 1995 hän opiskeli muun muassa Tunisiassa darabukan soittoa ja arabilaista rytmiikkaa, josta hän kirjoitti kirjan "The Rhythm in Arabian Music" vuonna 2003. Sittemmin hän opiskeli djemben soittoa ja afrikkalaista rytmiikkaa Beninissä, Togossa ja Suomessa useiden afrikkalaisten mestarirumpalien johdolla.


title: Herman Rechberger

text: Rechberger on säveltänyt viisi oopperaa sekä yli 200 teosta kuorolle, orkesterille, sooloesiintyjille ja kamarimusiikkiyhtyeille. Säveltämisen ohella hän on toiminut nykymusiikin tuottajana ja Ylen kokeilustuodion johtajana 1979−1984. Valtion taiteilija-apurahat hän on saanut vuosina 1985−1990, 1990−1995 ja 1995−2010. Rechberger on voittanut teoksillaan lukuisia kansallisia ja kansainväilisiä palkintoja tai tunnustuksia mm. RAI palkinto (Pekka Mikkosen nousu), 2. palkinto Kölnin lapsioopperakilpailussa ("Oopperalaiva"), Bergamon urkukilpailu ("Clausulas"), Vantaan kulttuuripalkinto (1990), Teoston 2. palkinto ("Himojen puutarha"), St. Pölten/Itävallassa 3. palkinto ja yleisöpalkinto (Toba Hánye), Helsinki, Cras-ensemblen 2. palkinto sekä erikoispalkinto "for an inventive piece" (Musica di montagna). Vuonna 2009 hän voitti kansainvälisessä Andreas-Drekis jaetun 1. palkinnon (kreikkalaisen säveltäjän Tania Sikelianoun kanssa) oopperallaan "Elike Athanatos" ("Ελίκη Αθάνατος - Kuolematon Helike").


title: Pankuroni

text: Pankuroni on lihasrelaksantteihin kuuluva lääkeaine, jota käytetään bromidisuolaliuokseen liuotettuna, suonensisäisenä pistoksena annosteltavana "pankuronibromidina" (CHBrNO, CAS-numero 15500-66-0), relaksanttina monissa lääketieteellisissä tarkoituksissa. Lääkettä myydään nimellä Pavulon®, Oraganon International -lääkeyhtiön valmistamana.


title: Pankuroni

text: Pankuroni on tyypillinen ei-depolarisoiva kurarea matkiva biskvaternaarinen steroidiyhdiste, joita ovat myös rokuroni ja vekuroni. Pankuroni salpaa liikehermon hermopäätteen ja poikkijuovaisen lihaksen välitysprosessin sitoutumalla kilpailevasti asetyylikoliinin kanssa nikotiinireseptoreihin, jotka sijaitsevat poikkijuovaisen lihaksen motorisen päätelevyn alueella. Se kiinnittyy asetyylikoliinireseptoriin syrjäyttäen asetyylikoliinin halvaannuttaen luurankolihakset estämällä hermo-lihasliitoksen toimintaa. Kun riittävän monen hermo-lihasliitoksen toiminta on estynyt, joko osittain tai täysin, lihasten supistuskyky heikkenee tai sammuu. Relaksaatio alkaa nopeimmin pienten lihasten alueelta, kuten silmien, kasvojen, nielun ja sormien lihaksista, ja leviää sitten raajojen ja vartalon lihaksiin ja vasta viimeiseksi hengityslihaksiin.


title: Pankuroni

text: Aineen vaikutus on kumottavissa lisäämällä asetyylikoliinin määrää hermo-lihasliitoksen synapsiraossa. Tämä saadaan aikaan asetyylikoliiniesteraasin estäjillä. Lisääntynyt asetyylikoliini pystyy kilpailemaan reseptorien sitoutumispaikoista ja syrjäyttämään pankuronin tai muun lihasrelaksantin niistä. Jos on aikaansaatu täydellisen lihasrelaksaatio (yli 90 % reseptoreista salvattu), niin silloin kumoaminen ei onnistu vaan pitää odottaa relaksantin poistumista elimistöstä.


title: Pankuroni

text: Pankuronin sivuvaikutuksia ovat muun muassa tihentynyt sydämensyke ja näin kohonnut verenpaine ja veren nopeutunut virtausnopeus sydämestä valtimoihin. Pankuroni voi myös aiheuttaa voimakasta syljeneritystä, ihottumaa, hikoilua, voimakasta punastumista. Pankuronin käyttö vakavasti sairaille ja fyysisesti heikoille ihmisille voi olla vaarallista, entisestään lisääntyvän lihasten lamaantumisen takia.


title: Pankuroni

text: Pankuroni on havaittu yhteensopimattomaksi tiopentaalin kanssa.


title: Pankuroni

text: Pankuronia käytetään pääasiassa anestesiassa apuna intubaatiossa ja helpottamaan mekaanista ventilointia sekä erityisesti vatsaontelon kirurgiaa. Pankuronibromidin tyypillinen annostus lääkinnällisessä käytössä aikuisille on 0,08–0,10 mg potilaan painokiloa kohti. Intubaatio-olosuhteet saavutetaan 90–120 sekunnissa 0,10 mg/kg annoksella ja 120–180 sekunnissa 0,08 mg/kg. Sen vaikutus kestää 75–100 minuuttia. Ylläpitoannos on 0,01 – 0,02 mg/kg pankuronibromidia. Iäkkäillä aine vaikuttaa pitempään.


title: Pankuroni

text: Belgiassa ja Alankomaissa pankuronia käytetään eutanasiassa tiopentaalin kanssa. Kuolevaan annostellaan ensin tajuttomuuteen saattava määrä tiopentaalia, jonka jälkeen annostellaan letaaliannos, 100 mg, pankuronibromidia jonka tarkoitus on lamauttaa hengityselimet ja näin aiheuttaa kuolema.


title: Pankuroni

text: Maissa joissa myrkkyruiske on käytössä teloitusmenetelmänä, pankuronibromidi voi olla yksi myrkkyruiskeen kolmesta ainesosasta. Teloitettavaan annostellaan ensin tappava annos tiopentaalia joka aiheuttaa tajuttomuuden; tämän jälkeen annetaan erissä yhteensä letaaliannos, 100 mg, pankuronibromidia joka lamauttaa hengityksen, ja lopulta kaliumkloridi joka pysäyttää sydämen.


title: Pankuroni

text: Pankuronia voidaan käyttää lihasrelaksanttina ja vastustamaan spinaalis-tasoisia refleksejä. Aivokuollut henkilö saattaa liikehtiä jännittyneesti, vaikkei rekisteröitävää aivotoimintaa enää havaitakaan. Pankuroni estää lihasten liikehdintää.


title: Pankuroni

text: Erittäin epämiellyttävä ja potilaalle traumaattinen tilanne voi seurata kirurgian aikana, jos hypnoottisen ja analgeettisen anestesialääkkeen annos ei ole riittävä. Tällöin pankuronibromidi (tai mikä muu lihasrelaksantti tahansa) lamauttaa potilaan tahdonalaiset lihakset täysin ja estää potilasta aktiivisesti ilmaisemasta olevansa vielä tajuissaan ja mahdollisesti jopa tuntevansa leikkauksen aiheuttaman kivun.


title: Pankuroni

text: Pankuronibromidilla ei ole hypnoottista vaikutusta, ja jos teloituksessa ensimmäisenä annettavan anesteetin (tiopentaali) vaikutus ei ole riittävän voimakas, teloitettava ei välttämättä vaivu ollenkaan tajuttomuuteen. Näin ollen seuraavana annettava pankuronibromidi lamauttaa ruumiin aiheuttamatta tajuttomuutta ja tunnottomuutta, teloitettava ei voi mitenkään ilmaista olevansa tajuissaan ja voi kärsiä pankuronibromidin tukahduttavista ja kaliumkloridin huomattavan tuskallisista vaikutuksista. Myös Amnesty International on kritisoinut pankuronibromidin käyttöä teloituksissa, viitaten siihen että ”kuolemaan tuomittu henkilö halvaannutetaan ainoastaan verhoamaan teloitetun mahdollisesti tuntema tuska teloituksen aikana”, ja näin saatu todistajat näkemään myrkkyruiskeella suoritettava teloitus kivuttomana, vähemmän julmana teloitusmenetelmänä.


title: Pankuroni

text: Syyskuussa 2007 Yhdysvaltain korkein oikeus otti ensimmäisen kerran käsittelyyn myrkkyruiskeen todelliset riskit epäinhimillisenä ja perustuslainvastaisena teloitusmenetelmänä, ja käsitteli pankuronibromidin käytön mahdollista kieltoa myrkkyruiskeessa. Huhtikuussa 2008 Kentuckyn oikeus kannatti myrkkyruiskeen käyttöä perustuslainmukaisena teloitusmenetelmänä.


title: Raittiusyhdistys Koitto

text: Raittiusyhdistys Koitto on vuonna 1883 perustettu helsinkiläinen raittiusyhdistys. Yhdistys perustettiin Axel August Granfeltin johdolla Kohtuuden ystävien ensimmäiseksi alaosastoksi. Nimeä Koitto ehdotti ylioppilas Kaarle Krohn. Alkuvuosina raittiusyhdistyksen aatteena oli uskonto ja suomalaismielinen isänmaallisuus. Jäsenmäärän kasvaessa yhdistyksestä tuli kuitenkin osa suomalaista työväenliikettä. Vuonna 1907 yhdistyksen sisällä aloitti toimintansa myöhemmin ammattiteatteriksi kasvanut Koiton Näyttämö.


title: Raittiusyhdistys Koitto

text: Vuonna 1904 yhdistys hankki kesäsiirtolaksi Lammassaaren Helsingin Vanhankaupunginlahdella. Saareen valmistui jo 1905 arkkitehti Vilho Penttilän suunnittelema hirsilinna Pohjolan Pirtti. Vuonna 1907 yhdistykselle valmistui samoin Vilho Penttilän suunnittelema kivirakenteinen toimitalo Koiton talo, joka rakennettiin Simonkadun ja Yrjönkadun kulmatontille. Vuonna 1981 talon omistaneet SKP ja raittiusyhdistys myivät rakennuksen 22 miljoonalla markalla puolueen hallitsemalle Fexima-yhtiölle. Vuonna 1984 Fexima myi talon Hakalle noin 140 miljoonalla markalla.


title: Raittiusyhdistys Koitto

text: Yhdistys hallinnoi edelleen Lammassaaren aluetta Viikin luonnonsuojelualueella.


title: The Six Shooter

text: The Six Shooter oli viikoittainen Frank Burtin luoma radiokuunnelmasarja, jota esitettiin Yhdysvalloissa 20. syyskuuta 1953 – 24. heinäkuuta 1954. Kuunnelmaa tehtiin pilottijakso mukaan lukien 40 jaksoa ja sitä lähetettiin NBC:n radioverkon kautta.


title: The Six Shooter

text: Sarjan päätähtenä oli paremmin elokuvarooleistaan tunnettu näyttelijä James Stewart. Stewartin roolihahmo, Britt Ponsett, oli paikasta paikkaan kuljeksiva cowboy villin lännen viimeisinä vuosina.


title: The Six Shooter

text: Sarjan näyttelijävieraisiin kuuluivat muun muassa Parley Baer, Virginia Gregg, Harry Bartell, Howard McNear, Jeanette Nolan, Dan O'Herlihy, Alan Reed, ja William Conrad.


title: The Six Shooter

text: Sarjan tunnusmusiikin "Highland Lament" on säveltänyt Basil Adlam.


title: .hack//SIGN

text: .hack//SIGN on 29-osainen animesarja. Sen tuottivat studiot Bee Train ja Bandai Visual. Sarjasta 26 episodia on esitetty televisiossa ja kolme ovat lisäepisodeja. Sarjan musiikin on säveltänyt ja sanoittanut Yuki Kajiura. Sarjaa esitettiin Japanissa 3. huhtikuuta 2002 – 25. syyskuuta 2002.


title: .hack//SIGN

text: ".hack//SIGN" tapahtumat kietoutuvat vuonna 2007 fiktiivisesti julkaistuun MMORPG-roolipeliin "The World". Tarina alkaa siitä, kun eräs pelaajista, Tsukasa, huomaa jääneensä vangiksi pelin sisään. Jotkut pelaajat alkavat selvittää tilannetta auttaakseen Tsukasaa, jotkut taas hyötyäkseen itse tilanteesta. Juoni etenee rauhallisesti mutta hajanaisesti, koska katsojalle syötetään paljon harhaanjohtavaa informaatiota tapahtumien luonteesta.Lisäjaksojen nimet ovat


title: Asko Mäkelä

text: Asko Mäkelä (s. 2. huhtikuuta 1958 Seinäjoki) toimi Suomen valokuvataiteen museon johtajana 1996–2007. Aikaisemmin hän on toiminut kiinteistöalalla, galleristina, arvostelijana ja Lapin yliopiston professorina. Hän on opiskellut Helsingin yliopistossa pääaineenaan taidehistoria, sivuaineina estetiikka ja tiedotusoppi. Hän on oppiarvoltaan filosofian lisensiaatti.


title: Berndt Arell

text: Berndt Börje Trifon Arell (s. 26. joulukuuta 1959 Tammisaari) on suomalainen taidemuseoalan ammattilainen, joka toimii Tukholman Fotografiska-museon näyttelytuottajana. Sitä ennen vuosina 2012–2017 hän toimi Ruotsin kansallismuseon ja Prins Eugens Waldemarsudden ylijohtajana.


title: Berndt Arell

text: Arell on opiskellut Åbo Akademissa ja valmistunut filosofian maisteriksi. Hän on toiminut useiden taidemuseoiden johtajana, sekä kuvataide- ja kulttuurialojen luottamustehtävissä.


title: Berndt Arell

text: Arell on toiminut vt. intendenttinä, museonjohtajana ja amanuenssina Tammisaaren museossa 1982–1985, amanuenssina ja intendenttinä Pohjanmaan museossa Vaasassa 1987–1989. Pohjoismaisen taidekeskuksen näyttelypäällikkönä ja vt. johtajana Suomenlinnassa 1993–1996, Turun taidemuseossa amanuenssina, vt. museonjohtajana 1990 ja museonjohtajana 1991–1993 ja 1996–1999.


title: Berndt Arell

text:
Arell oli vuonna 2000 perustamassa Ruotsiin Tjörnin saarelle Göteborgiin Pohjoismaista akvarellimuseota, jota hän johti 1999–2001. Sen jälkeen hän oli Helsingin taidemuseon johtajana ja vuosina 2007–2009 Kiasman johtajana. Arell hoiti sivutoimisesti myös Taiteen keskustoimikunnan puheenjohtajan tehtävää vuoden 2009 loppuun. Lisäksi hän on toiminut Designmuseon hallituksessa, Helsingin taidehallin isännistön sekä Suomen taideakatemian säätiön / Näyttelyvaihtokeskus Framen hallituksen puheenjohtajana.
Kiasman johtajan virasta Arell siirtyi Svenska kulturfondenin johtajaksi tammikuussa 2010. Kulturfondenin johtajana Arell sanoi tavoittelevansa suurempaa avoimuutta säätiön työskentelyssä ja toimintatavoissa.


title: Berndt Arell

text: Kesäkuussa 2011 Arell nimitettiin Ruotsin kansallismuseon johtoon viiden vuoden määräajaksi. Hän aloitti tehtävässä vuoden 2012 alusta. Vuodesta 2018 hän toimii Fotografiskan näyttelytuottajana Tukholmassa, Lontoossa ja New Yorkissa.


title: Berndt Arell

text: Arell on kääntynyt ortodoksiksi. Hänellä on kaksi tytärtä ja poika. Arell on puhunut julkisuudessa väkivaltaisesta parisuhteesta entisen miesystävänsä kanssa.


title: Pia Hansen

text: Pia Hansen (s. 25. syyskuuta 1965 Hässleholm) on ruotsalainen haulikkoampuja ja olympiavoittaja.


title: Pia Hansen

text: Pia Hansen on saavuttanut kaksoistrapissa olympialaisissa kultaa Sydneyssä 2000 ja MM-kilpailuissa Tampereella 1999 hopeaa.


title: Daina Gudzinevičiūtė

text: Daina Gudzinevičiūtė (s. 23. joulukuuta 1965 Vilna) on liettualainen haulikkoampuja ja olympiavoittaja.


title: Daina Gudzinevičiūtė

text: Daina Gudzinevičiūtė on saavuttanut trapissa olympialaisissa Sydneyssä 2000 kultaa. MM-kilpailuissa hän on saavuttanut trapissa Lahdessa 2002 hopeaa ja Neuvostoliiton joukkueessa joukkuekultaa Montecatinissa 1989.


title: Shannon Shorr

text: Shannon Shorr (s. 7. kesäkuuta 1985, Birmingham, Alabama) on yhdysvaltalainen pokeriammattilainen. Shorr on valmistunut Shades Valley High Schoolista, josta hän siirtyi opiskelemaan rakennetekniikkaa Alabaman yliopistoon. Hän keskeytti opintonsa 2,5 vuoden jälkeen ryhdyttyään päätoimiseksi pokerinpelaajaksi.


title: Shannon Shorr

text: Koska pokeriturnauksissa Yhdysvalloissa on 21 vuoden ikäraja, Shorr aloitti liveturnausuransa ulkomailla. Tammikuussa 2006 hän oli neljäs Aussie Millionsin pääturnauksessa ansaiten 271 700 Australian dollaria. Muutama viikko tämän jälkeen hän oli toinen Bahamasaarilla pelatussa Kanadan pokerimestaruuskilpailuissa. Maaliskuussa 2006 hän oli kaksinpelin maailmanmestaruusturnauksessa Barcelonassa yhdeksäs. Shorrin uran huomattavin voitto tuli Bellagio Cupista elokuussa 2006. Tämän 10000 dollarin sisäänoston no limit texas hold'em -turnauksen voitosta hän ansaitsi 960 690 dollaria. Hän sijoittui vuoden 2006 CardPlayer-lehden vuoden pelaaja -tilastossa neljänneksi.


title: Shannon Shorr

text: World Series of Pokerissa Shorrin paras sijoitus on vuoden 2008 2 000 dollarin no limit hold'em -turnauksen kakkostila. Palkintorahoja Shorr ansaitsi 349 141 dollaria. Vuonna 2007 hän oli 5 000 dollarin kaksinpeliturnauksessa seitsemäs.


title: Shannon Shorr

text: Kesäkuussa 2008 Shorrin pokeriuran turnausansiot ylittivät 2,4 miljoonaa dollaria.


title: Tutkain

text: Tutkain-sana merkitsee terävää kärkeä, piikkiä tai pistintä, kudontaterminä (monikossa: "tutkaimet") loimilankojen loppupäitä. Sana esiintyy tunnetussa sanonnassa "On turha potkia tutkainta vastaan". Sanonta on peräisin Raamatun vanhemmista suomennoksista. Vanhassa kirkkoraamatussa, kohdassa Apostolien teot 9:5 sanonta on muodossa "Työläs on sinun potkia tutkainta vastaan". (Uudessa kirkkoraamatussa tutkain on korvattu sanalla "pistin".) Tässä raamatunkohdassa tutkain-sanan yleensä selitetään tarkoittavan maataloustyökalua, teräväpäistä keppiä, jota käytetään esimerkiksi vetohärkien ohjaamiseen.


title: Tutkain

text: Samasta sanavartalosta kuin "tutkain" (ja verbi "tutkia") on johdettu myös uudissana tutka, kun Suomeen sodan aikana 1943 hankittiin ensimmäiset tutkalaitteet.


title: François-Louis Tremblay

text: François-Louis Tremblay (s. 13. marraskuuta 1980 Alma, Quebec) on kanadalainen kaukalopikaluistelija.


title: François-Louis Tremblay

text: Tremblay on voittanut urallaan useita arvokisamitaleja. Olympialaisissa hän on voittanut Kanadan joukkueessa 5 000 metrin viestin olympiakultaa Salt Lake Cityssä 2002 ja Vancouverissa 2010 sekä hopeaa Torinossa 2006. 500 metrillä hän on voittanut hopeaa Torinossa ja pronssia Vancouverissa.


title: François-Louis Tremblay

text: Useiden MM-mitalien lisäksi hän on voittanut vuoden 2000 Hyvän tahdon kisoista kultaa 500 metrillä, 1 000 metrillä ja 5 000 metrin viestissä.


title: Michael Wenden

text: Michael Vincent Wenden (17. marraskuuta 1949 Sydney, Uusi Etelä-Wales) on australialainen uimari ja olympiavoittaja. Hän voitti urallaan kaksi olympiakultaa, Méxicossa 1968 100 metrin vapaauinnissa maailmanennätysajalla 52,2 sekä 200 metrin vapaauinnissa olympiaennätysajalla 1.55,2.. Hän voitti samoissa kilpailuissa myös hopeaa 4 × 200 metrin vapaauintiviestissä ja pronssia 4 × 100 metrin vapaauintiviestissä. Hänen 100 metrin vapaauinnin maailmanennätysaikansa 52,20 säilyi voimassa hieman alle kaksi vuotta, jolloin yhdysvaltalainen Mark Spitz rikkoi sen. Wenden oli mukana myös Australian 4 × 200 metrin vapaauintiviestijoukkuessa, joka rikkoi Edinburghissa 1970 järjestetyissä Kansainyhteisön kisoissa maailmanennätyksen lähes kahdella sekunnilla.


title: Michael Wenden

text: Myöhemmällä urallaan Wenden voitti vielä hopean 4 × 200 metrin vapaauintiviestissä ja pronssin 100 metrin vapaauinnissa Jugoslavian Belgradissa järjestetyissä, historian ensimmäisissä uinnin maailmanmestaruuskilpailuissa. Wenden valittiin vuonna 1979 International Swimming Hall of Famen jäseneksi.


title: James Mackey

text: James Mackey (s. helmikuussa 1986 Kansas City, Missouri) on yhdysvaltalainen pokeriammattilainen. Mackey opiskeli kaksi vuotta Missourin yliopistossa ennen ryhtymistään päätoimiseksi pokerinpelaajaksi.


title: James Mackey

text: Vuonna 2007 Mackey voitti World Series of Pokerin 5 000 dollarin sisäänoston no limit hold'em -turnauksen. Hänestä tuli 21 vuoden 4 kuukauden ikäisenä sillä hetkellä kaikkien aikojen kolmanneksi nuorin WSOP-voittaja (Jeff Madsenin ja Steve Billirakisin jälkeen). Turnauksen finaalipöytä oli nopein (2 tuntia 35 minuuttia) sitten toukokuun 2003. Voitostaan hän ansaitsi 730 740 dollaria.


title: James Mackey

text: Vuoden 2008 WSOP:ssa Mackey oli toinen 10 000 dollarin mixed -turnauksessa. Rannekkeen voitti Anthony Rivera ja Mackey ansaitsi kakkostilastaan 297 792 dollaria.


title: James Mackey

text: Mackey on menestynyt myös internetissä. Hän voitti käyttäen nettinimeään mig.com PokerStarsin World Championship of Online Pokerin (WCOOP) 1 050 dollarin sisäänoston no limit hold'em -turnauksen ansaiten yli 580 000 dollaria.


title: James Mackey

text: Kesäkuussa 2008 Mackeyn pokeriuran turnausansiot ylittivät 1,2 miljoonaa dollaria.


title: Matias Martinius

text: Matias Martinius (2. helmikuuta 1655 Tuulos – 1. syyskuuta 1728 Hauho) oli suomalainen pappi joka julkaisi 1689 suomen kielen kieliopin.


title: Matias Martinius

text: Martiniuksen vanhemmat olivat Tuuloksen Pohjoisten kylän Häppölän ratsutilallinen ja kestikievarin pitäjä Mårten Knutsson ja Brita Larsdotter. Hän kävi koulua Hämeenlinnan pedagogiossa 1665, Helsingin triviaalikoulussa 1669–1676 sekä Viipurin lukiossa ja valmistui ylioppilaaksi 1678. Martinius vihittiin papiksi 1699.


title: Matias Martinius

text: Martinius toimi Viipurin lukion kaunopuheisuuden lehtorina vuodesta 1688, logiikan ja fysiikan lehtorina sekä vt. metafysiikan lehtorina vuodesta 1693 sekä 2. teologian lehtorina vuodesta 1697. Hänestä tuli lääninrovasti 1697, ja vuodesta 1699 hän toimi Säkkijärven kirkkoherrana.


title: Matias Martinius

text: Isovihan aikana Martinius jäi 1710 Viipurin piirityksen aikana venäläisten vangiksi ja oli vapauduttuaan jonkin aikaa Viipurin tuomiokapitulin esimiehenä venäläisten valtaamassa Viipurissa. Martinius pakeni syksyllä 1711 Viipurista, ja samana vuonna hänestä tuli Hauhon kirkkoherra. Martinius pakeni venäläismiehitystä uudelleen 1713 Länsipohjan kautta Ruotsiin. Hän palasi Suomeen sodan päätyttyä 1722 ja toimi kuolemaansa saakka Hauhon kirkkoherrana.


title: Matias Martinius

text: Martinius julkaisi 1689 suomen kieliopin nimeltä "Hodegus Finnicus eli Suomen kieleen Tien Johdattaja". Suurelta osin tämä kielioppi oli kuitenkin Eskil Petraeuksen vuonna 1649 painetun suomen kielen kieliopin "Linguae Finnicae brevis institutio" mukaelma. Martiniuksen teoksesta on julkaistu näköispainos vuonna 1968. Näköispainos sisältyy myös SKS:n julkaisemaan kolmen kieliopin kokoelmaan "Vanhat kielioppimme" vuodelta 1968.


title: Pedagogio

text: Pedagogio (latinaksi "paedagō’gium", kreikan sanasta "paidagōgei'on" ’pedagogin asunto’, ’koulu’) oli antiikin Roomassa ylhäisen perheen asunnon osa, jossa nuoria orjia opetettiin tehtäviin, joissa tarvittiin opillista sivistystä. Myöhemmin sana alkoi tarkoittaa yleensä koulua, erityisesti alkeiskoulua.


title: Pedagogio

text: Saksassa pedagogio oli yliopistoon valmentava sisäoppilaitos. Ruotsissa ja Suomessa pedagogio tarkoitti nimenomaan alkeiskoulua. Pedagogio-nimitys oli Suomessa erityisesti käytössä 1600- ja 1700-luvuilla, mutta se hävisi 1800-luvun loppupuolella, kun pedagogiot 1843 muuttuivat ala-alkeiskouluiksi. Ruotsissa pedagogiot katosivat vuoden 1904 koulu-uudistuksessa.


title: Pedagogio

text: Kustaa II Aadolfin aikana koulut jaettiin lukioihin, triviaalikouluihin ja lastenkouluihin. Lastenkoulujen nimeksi vakiintui pedagogio 1600-luvun lopulla. Yksi- tai kaksiluokkaisia pedagogioita oli Suomessa jo 1500-luvulla Helsingissä, Naantalissa, Porissa, Porvoossa ja Raumalla. Maaseudulle perustettiin ensimmäinen pedagogio Saltvikiin 1639 ja seuraavat Kemiöön 1649 ja Lohjalle 1659.


title: Pedagogio

text: Pedagogioissa opetettiin lukemista, katekismusta ja virsilaulua. Pojille opetettiin lisäksi kirjoitusta ja laskemista. Vuoden 1649 koululaki määritteli pedagogion triviaalikoulun epätäydelliseksi muodoksi.


title: Ulla Vaarnamo

text: Ulla Vaarnamo (s. 17. huhtikuuta 1951, Kontiolahti) on suomalainen kirjailija.


title: Ulla Vaarnamo

text: Ulla Vaarnamo valmistui filosofian maisteriksi Tampereen yliopistosta vuonna 1977. Tämän jälkeen hän on toimi äidinkielenopettajana yläasteella vuoteen 2011 asti. Asuu Joensuussa.


title: Ulla Vaarnamo

text: Vaarnamon esikoisteos, novellikokoelma "Pyörre" ilmestyi vuonna 2000. Ensimmäinen romaani, "Honkain keskellä" julkaistiin vuonna 2002. Vaarnamo on opiskellut luovaa kirjoittamista Viita-akatemiassa Tampereella.Lisäksi Vaarnamon kirjoittamia näytelmiä on esitetty lukuisissa teattereissa ympäri Suomea.


title: Finn Zetterholm

text: Finn Zetterholm (s. 4. elokuuta 1945) on ruotsalainen trubaduuri ja lastenkirjailija. Hän vietti lapsuutensa Sigtunassa ja on valmistunut filosofian kandidaatiksi. Zetterholm on tutkinut ruotsalaista laulelmaperinnettä ja kirjoittanut siitä artikkeleita sekä julkaissut kymmenen lastenkirjaa.


title: Espanjan historia

text: Espanjan historia alkaa ajasta, jolloin nykyihminen astui Pyreneiden niemimaalle pohjoisesta yli 35 000 vuotta sitten. Rooman tasavalta valloitti alueen noin vuonna 200 eaa., jonka jälkeen tulivat visigootit ja vuonna 711 arabit ja pohjoisafrikkalaiset berberit. Muslimien hallussa ollut alue tunnettiin nimellä Al-Andalus, jonka kristityt valloittivat takaisin vuoteen 1492 mennessä. Tänä aikana muodostuivat Kastilian ja Aragonian kuningaskunnat, jotka yhdistyivät Espanjan kuningaskunnaksi.


title: Espanjan historia

text: Vuonna 1492 lähti myös Kristoffer Kolumbus tutkimaan uutta maailmaa, josta alkoi Espanjan imperiumin rakentaminen, jota seuraavien vuosisatojen aikana Espanjasta tuli maailmanvalta. Vuonna 1588 Englantiin maihinnousua yrittänyt Voittamaton armada kärsi tappion, mikä heikensi merkittävästi Espanjan mahtia merillä. Habsburg-suku nousi valtaan vuonna 1516 ja hallitsi noin kahdensadan vuoden ajan. Bourbon-suku on hallinnut Espanjaa vuodesta 1701 tähän päivään asti, joskin välissä on ollut keskeytyksiä. Kuningaskunnan valta hiipui vähitellen taloudellisten vaikeuksien vuoksi ja 1800-luvun lopussa ranskalaismiehitys, siirtokuntakapinat ja varsinkin tappio sodassa Yhdysvaltoja vastaan olivat vieneet sen kaikki suuret siirtomaat.


title: Espanjan historia

text: 1900-luvun alussa anarkistiset ja fasistiset liikkeet olivat nousussa ja vuonna 1936 alkoi sisällissota, jonka arvioidaan vaatineen yli miljoona kuolonuhria. Sota päättyi Francisco Francon johtamaan diktatuuriin, joka jatkui vuoteen 1975, jolloin Bourbon-monarkia palasi valtaan Juan Carlos I:n johtamana. Espanja on Euroopan yhteisön jäsen.


title: Espanjan historia

text: Atapuercan kylän lähettyvillä sijaitsevista luolista on löydetty Euroopan vanhimmat ihmislajien fossiilit. Altamiran luolamaalaukset on ajoitettu noin 15 000 vuoden päähän.


title: Espanjan historia

text: Kansa, joita kreikkalaiset myöhemmin kutsuivat iberialaisiksi, saapui niemimaalle noin 3000 vuotta eaa. Keltit tulivat Pyreneiden yli 900-luvulla ja 700-luvulla eaa. Rooman laajentuessa käytiin paikallisten heimojen ja legioonien välillä keltiberisotia.


title: Espanjan historia

text: Rooman tasavalta hyökkäsi Hispaniaan vuonna 218 eaa. ja vuonna 19 eaa. keisari Augustus saattoi valloituksen päätökseen. Rooman valtakunnan rappeuduttua visigootit hyökkäsivät Hispaniaan 400-luvulla ja perustivat oman kuningaskuntansa, jonka pääkaupunki sijaitsi Toledossa. Tänä aikana areiolaisuus sai jalansijaa Iberiassa. Vuonna 587 Rekared I kääntyi katoliseen uskoon ja yhtenäisti kulttuuria.


title: Espanjan historia

text: Islaminuskoiset umaijadit ylittivät Gibraltarinsalmen Tariq ibn Ziyad johdolla vuonna 711 ja voittivat visigoottien kuninkaan Roderikin Guadaleten taistelussa. Nykyisen Espanjan historia alkoi 1000-luvulla, jolloin kristityt kuningaskunnat aloittivat Iberian niemimaan takaisinvaltauksen ("Reconquista") islaminuskoisilta maureilta.


title: Espanjan historia

text: Keskiaikainen Leónin kuningaskunta muodostui Iberian luoteisosaan. Sen ja maurien väliselle pyskurivyöhykkeelle rakennettiin linnoituksia (castillos) joista koostuva Kastilia itsenäistyi 981 ja julistettiin kuningaskunnaksi 1004. Aragonian kuningaskunta kehittyi lännemmäksi ja ulottui loplta Välimerelle asti.


title: Espanjan historia

text: Vuonna 1469 Aragonian ja Kastilian kuningaskunnat virallisesti yhdistyivät, kun hallitsijat kuningas Ferdinand ja kuningatar Isabella avioituivat. Yhdessä katoliset kuningaskunnat kukistivat viimeiset maurihallitsijat Iberian niemimaalla 2. tammikuuta 1492 ja liittivät Aragoniaan ja Kastiliaan Granadan, samana vuonna kun Kristoffer Kolumbus löysi Amerikan. Vuonna 1512 kuningas Ferdinand valloitti osan Navarran kuningaskunnasta ja koko Espanja yhdistyi. Kirkon tueksi perustettiin inkvisitio ja juutalaiset ja muslimit käännytettiin tai karkotettiin maasta.


title: Espanjan historia

text: 1500-luvulla Espanjasta tuli yksi ensimmäisistä maailmanlaajuisista imperiumeista. Portugalin kanssa Espanja lähetti useita tutkimusmatkailijoita ympäri maailmaa, minkä seurauksena kauppa kukoisti. Konkistadorit syrjäyttivät asteekien, inkojen ja Mayojen korkeakulttuurit ja valloittivat suuria maa-alueita Pohjois- ja Etelä-Amerikasta.


title: Espanjan historia

text: Valtakuntaan liitettiin Filippiinit 1564 ja Portugali 1580, mutta Englannin valloitus epäonnistui 1588 Espanjan Voittamattoman armadan hävittyä Englannin laivastolle. Huolimatta Amerikoista tuodusta kullasta Filip II:n aikana 1556–1578 valtiontalous romahti lukuisien sotien ja suunnattomien rakennushankkeiden vuoksi. Seuraavien hallitsijoiden aikana rappeutuminen jatkui ja lukuisia alueita menetettiin. Portugali irtosi unionista 1640 ja katalonialaiset kapinoivat.


title: Espanjan historia

text:
Vuosina 1701–1714 sodittiin Espanjan perimyssota (Espanja, Ranska ja Baijeri vastaan Itävalta, Preussi, Englanti ja Katalonia). Sota päättyi Ranskan johtaman liittokunnan voittoon ja Habsburgien hallitsijasuku vaihtui Bourbon-sukuun. Espanja menetti loputkin ulkomaiset alueensa Euroopassa: Itävallalle alueet Italiassa ja Belgian, Savoijille Sisilian ja Gibraltar joutui Englannille.
Englannin laivasto voitti vuonna 1805 Trafalgarin taistelussa Horatio Nelsonin johtama Ranskan ja Espanjan laivastot. Napoléon asetti veljensä Joseph Bonaparten Espanjan valtaistuimelle 1808, mutta englantilaisten tukemina miehitysjoukot ajettiin pois Napoleonin joutuessa vaikeuksiin Venäjällä ja 1814 Bourbonit nousivat uudelleen valtaistuimelle. Vuonna 1830 Ferdinand VII muutti kruununperimysjärjestyksen tyttärensä Isabellan hyväksi. Kaikki espanjalaiset eivät tunnustaneet tätä ja tukivat Molinan kreivin, Ferdinandin veljen Don Carlosin (1788–1855) oikeutta kruunuun. Maa ajautui Espanjan vuosien 1834–1839 sisällissotaan, jossa olivat vastakkain Isabellan kannattajat ja karlistit (joita tukivat Katalonian nationalistit). Sota päättyi Isabellan voittoon. Ranskan miehityksen aikana siirtomaat Etelä-Amerikassa olivat itsenäistyneet ja taloudellinen tilanne heikko. Käytiin lukuisia sisällissotia eri kansallisuuksien ja monarkistien ja tasavaltalaisten välillä. Vuonna 1898 Espanjalais-amerikkalaisessa sodassa Espanja menetti siirtomaansa Filippiinit, Kuuban, Puerto Ricon ja Guamin Yhdysvalloille. Ensimmäisessä maailmansodassa Espanja oli puolueeton, eikä osallistunut taisteluihin.


title: Espanjan historia

text: 17. heinäkuuta 1936 kenraali Francisco Franco johti Marokosta hyökkäystä pohjoiseen sillä aikaa, kun kenraali Sanjurjo hyökkäsi Navarrosta etelään. Franco pyrki mahdollisimman nopeaan vallankaappaukseen, mutta tasavaltalaiset kykenivät onnistuneeseen vastarintaan Madridissa, Barcelonassa ja Baskimaalla. Viimeiset tasavaltalaiset antautuivat 1. huhtikuuta 1939.


title: Espanjan historia

text: Sisällissodan jälkeen Francisco Franco tuli Espanjan diktaattoriksi, jonka virallinen kunnianimi oli "Caudillo". Tässä asemassa hän pysyi kuolemaansa, vuoteen 1975 saakka.


title: Espanjan historia

text: Toiseen maailmansotaan Espanja ei osallistunut. Espanjalaisten vapaaehtoisten joukko kuitenkin taisteli akselivaltojen joukoissa itärintamalla Neuvostoliittoa vastaan.


title: Espanjan historia

text: Sodan aikana ja sen jälkeen liittoutuneet suhtautuivat Francon hallitukseen kielteisesti. Kylmän sodan aikana länsivaltojen suhtautuminen kuitenkin vähitellen muuttui, sillä Yhdysvallat totesi maassa olevat lento- ja laivastotukikohdat itselleen tarpeellisiksi ja alkoi myöntää Espanjalle taloudellista tukea. Vuonna 1954 Espanja hyväksyttiin Yhdistyneiden kansakuntien jäseneksi.


title: Espanjan historia

text: Vuonna 1947 Franco pani toimeen kansanäänestyksen, jonka nojalla Espanja julistettiin kuningaskunnaksi, toistaiseksi kuitenkin ilman kuningasta. Vuonna 1969 kruununperilliseksi ja Espanjan prinssiksi nimitettiin Juan Carlos, joka nousikin kuninkaaksi Francon kuoltua vuonna 1975.


title: Espanjan historia

text: Vuonna 1956 Espanja luopui Pohjois-Marokosta, joka palautettiin tuolloin uudelleen itsenäistyneelle Marokolle. Vuonna 1969 Marokko valloitti myös Espanjan hallinnassa olleen Ifnin. Espanjalle jäivät kuitenkin edelleen rannikolla sijaitsevat Ceuta ja Melilla. Espanjan Guinea itsenäistyi vuonna 1968 ja sai nimen Päiväntasaajan Guinea. Espanjan viimeiseksi siirtomaaksi jäi Espanjan Sahara, jonka Marokko ja Mauritania jakoivat keskenään Francon kuoltua vuonna 1975 huolimatta alueella toimineesta itsenäisyysliikkeestä.


title: Espanjan historia

text: Kuningas Juan Carlos ohjasi maan demokratiaan 1970-luvun puolivälistä alkaen. Vuonna 1978 uusi perustuslaki määritteli Espanjan parlamentaariseksi monarkiaksi ja ensimmäiset vapaat vaalit pidettiin kesällä 1977.


title: Espanjan historia

text: Felipe González hallitsi pääministerinä vuosina 1982–1996. Espanja liittyi Euroopan unionin jäseneksi vuonna 1986 ja vuonna 1992 pidettiin Barcelonan kesäolympialaiset. Vuonna 1996 valtaan tuli José María Aznarin johtama keskustaoikeistolainen hallitus. Vuonna 2004 terroristit räjäyttivät Madridissa lähiliikennejunissa useita pommeja ennen 14. maaliskuuta pidettyjä parlamenttivaaleja, millä arvellaan olleen vaikutusta sosialistipuolueen José Luis Rodríguez Zapateron vaalivoittoon.


title: Espanjan historia

text:
Baskien separatistijärjestö ETA julisti tulitauon 2006-2007 ja uudelleen 2010. Hallitus kieltäytyi neuvotteluista kunnes järjestö luovuttaa aseensa. Vuonna 2005 Espanja laillisti samaa sukupuolta olevien avioliiton kolmantena maana maailmassa, Alankomaiden ja Belgian jälkeen. Vuonna 2010 työttömyys nousi yli 20 prosenttiin. Heinäkuussa 2011 viisi espanjalaista pankkia reputti Euroopan keskuspankin stressitestissä.
Vuoden 2011 parlamenttivaaleissa Kansanpuolue palasi valtaan Mariano Rajoyn johdolla. Kuningas Juan Carlos I luopui kruunusta vuonna 2014, ja uudeksi kuninkaaksi nousi
hänen poikansa Felipe VI.


title: Arthur Heickell

text: Arthur Heickell (14. huhtikuuta 1873 Tornio – 28. tammikuuta 1958 Helsinki) oli suomalainen taidemaalari, joka maalasi runsaasti maisemia ja luontoaiheita. Hän maalasi myös kirkkojen alttaritauluja ja muotokuvia.


title: Arthur Heickell

text: Heickelliä on taiteilijana sanottu itseoppineeksi, mutta hän valmistui vuonna 1904 Suomen Taideyhdistyksen piirustuskoulusta. Hän on mukana 20.3.1904 Ateneumin salissa otetussa valmistuneiden ryhmäkuvassa, jossa ovat myös muun muassa Tyko Sallinen ja Jalmari Ruokokoski. Heickell opiskeli myös Saksassa Dresdenissä, Münchenissä ja Berliinissä vuosina 1904–1914.


title: Arthur Heickell

text: Heickell kierteli maata 1920–1940-luvuilla kaupittelemassa taulujaan, joiden tarkka lukumäärä ei ole tiedossa. Wenzel Hagelstamin mukaan Heickell oli erittäin tuottelias maalari, joka pystyi tekemään jopa 30 taulua päivässä. Hänen mieliaiheitaan olivat meri, kukkivat omenapuut sekä Lappiin liittyvät aiheet. Hän maalasi myös romaniväestöä.


title: Arthur Heickell

text: Heickellin ensimmäinen ateljee oli Erottajalla talossa joka tunnettiin nimellä Pirtti, nykyisen Bensowin talon kohdalla osoitteessa Eteläesplanadi 22. Ensimmäisen maailmansodan aikana hän teki matkan Yhdysvaltoihin ja Kanadaan. Hän maalasi Copper Cliff -nimisen kaivoskaupungin suomalaiseen kirkkoon alttaritaulun. Matkojen jälkeen vuoteen 1926 Heickellillä oli ateljee Erottajalla Raken talon yläkerrassa.


title: Arthur Heickell

text: Heickellin nimeä ei löydy Suomen taiteilijaseuran matrikkelista, koska palattuaan Amerikasta hän ei enää hakeutunut uudelleen Suomen taiteilijaseuraan, ja hänet erotettiin maksamattomien jäsenmaksujen vuoksi. Heickell käytti nimimerkkiä E. Johansson oleskellessaan Ruotsissa sodan aikana.


title: Arthur Heickell

text: Tilgmannin kirjapaino tilasi vuonna 1921 Heickelliltä kuvan Mannerheimin suuresta paraatista Helsingissä 16.5.1918. Siinä valkoinen kenraali joukkoineen ratsastaa Helsingin pääkatua Kansallismuseon kohdalla. Maalauksesta tehtiin 2000 kappaleen värilitografiapainos, ja painokuvia on ollut sekä kotien että suojeluskuntatalojen seinillä. Alfred Kordelinin muotokuva on yksi Heickellin varhaisista pääteoksista vuodelta 1912. Heickellin maalaamia alttaritauluja on ainakin Auran, Kalkkisten, Reisjärven, Sievin, Sodankylän ja Syvänniemen kirkoissa.


title: Arthur Heickell

text:
Arthur Heickell syntyi Torniossa 14.4.1873. Lapsia perheessä oli yhdeksän. Kirjapainon johtaja, sanomalehtimies Johan Vilhelm Heickell oli Arthur Heickellin veli. Kauppias Petter Heickell (1843–1909) ja Sofia Elisabet Bodin (1845–1919) olivat heidän vanhempiaan.
Heickell oli naimisissa kahdesti. Hänen ensimmäinen vaimonsa oli näyttelijä Maria Vilhelmiina Lindström joka toimi näyttelijänä Svenska Teaternissa Helsingissä. Arthur Heickellin toinen vaimo oli taidemaalari Alli o.s. Talpo. Ensimmäisestä avioliitosta oli kolme, lasta Paul, Harald ja Torsten, joista Paul Heickell ja Torsten Heickell toimivat myös taidemaalareina. Toisesta avioliitosta lapsia oli kaksi Arto ja Oso Heickell, joka oli niin ikään taidemaalari. Etenkin muotokuvat olivat Oso Heickellin ominta alaa.


title: Arthur Heickell

text: Heickellin 100-vuotismuistonäyttely järjestettiin Helsingissä Galleria Strindbergissä vuonna 1973. Heickellin taide on saanut osansa siitä aliarvioinnista, jonka kohteeksi kaikki esittävä, figuratiivinen taide 1950-luvun murroksessa joutui. Viimeisen parinkymmenen vuoden aikana Heickellin taidetta on alettu katsoa uusin silmin, ja vähitellen huomattu hänen taiteellinen itsenäisyytensä.


title: Arthur Heickell

text: Pauliina Laitinen-Laiho arvioi teoksessaan "Miten sijoitan taiteeseen" Heickelin töiden hintatasoa seuraavasti: "Heickellin teoksia on nykyään taidemarkkinoilla paljon, ja hän on yksi kysytyimmistä taiteilijoista. Heickell on ollut aikanaan tuottelias maisemamaalari. Melko monet Heickellin työt vaihtavat omistajaa noin 350 eurolla. Taidekaupoissa hinta on noin 1000–2500 euron tuntumassa. Huutokaupoissa töiden hinnat ovat 500–700 euron paikkeilla."


title: Epäkonferenssi

text: Epäkonferenssi on vapaamuotoinen tapahtuma, joka eroaa tavanomaisista konferensseista pyrkimällä olemaan avoimempi, osallistumiseen pohjautuva kokoontumismuoto. Epäkonferenssit ovat usein pienempiä, vain löyhästi ennalta rajattuja, ja passiivisen seuraamisen sijaan mahdollisimman monien osallistujien toivotaan osallistuvan keskustelun etenemiseen rakentavasti. Jotta tähän päästäisiin, epäkonferenssiin saattaa usein liittyä jo ennalta tietoverkkojen varassa suoritettavaa ennakkokeskustelua tai tiedonjakoa.


title: Epäkonferenssi

text: Käsite epäkonferenssi nykymuodossaan on peräisin Dave Winerilta, mutta termiä on käytetty jo 90-luvun lopulla tarkoittamaan tavallisesta kaavasta poikkeavaa konferenssia. Winerin mukaan "konferensseissa yleisön osaamisen summa usein ylittää esiintyjinä olevien osaamisen summan", ja epäkonferenssi pyrkii hyödyntämään tätä laajempaa osaamista. Käytännössä termiä epäkonferenssi käytetään kuitenkin monenkirjavasta joukosta tapahtumia, jotka jollain tavalla eroavat perinteisistä konferensseista.


title: Epäkonferenssi

text: Epäkonferensseja on Suomessa järjestetty viime vuosina erityisesti erilaisten web 2.0 -tapahtumien yhteydessä, joko perinteisten konferenssien ohessa tai aivan omina tapahtuminaan.


title: Anuanurunga

text: Anuanurunga on pieni asumaton atolli Ranskan Polynesiassa Tyynellämerellä. Atolli kuuluu Gloucesterin herttuan saariin, joka on osa Tuamotua. Lähin Anuanurungaa oleva saari on 23 kilometrin päässä oleva Nukutepipi. Atollin saarien yhteispinta-ala on noin 7 neliökilometriä.


title: Anuanurunga

text: Anuanurunga on pyöreä atolli, jonka halkaisija on suunnilleen 3,3 kilometriä. Sen muodostavat neljä isompaa ja muutama pieni saari. Atollin riutat ovat suhteellisen laajat, jotka sulkevat täysin sisäänsä atollin laguunin.


title: Anuanurunga

text: Ensimmäisenä eurooppalaisena Anuanurungan näki brittiläinen laivastoupseeri ja tutkimusmatkailija Philip Carteret vuonna 1767. Hän nimesi atollin "Neljäksi kruunuksi".


title: Voimistelu kesäolympialaisissa 1952

text: Voimistelu oli Helsingin olympialaisissa 1952 yhdettätoista kertaa kisalajina. Mukana oli 8 lajia miehillä ja 7 naisille. Kaikki lajit käytiin 19.–24. heinäkuuta Messuhallissa, eli nykyisessä Töölön kisahallissa.


title: Voimistelu kesäolympialaisissa 1952

text: Miesten lajeihin osallistui 185 urheilijaa 29 maasta ja naisissa osallistujia oli 134 kaikkiaan 18 maasta. Ensimmäistä kertaa olympialaisiin osallistunut Neuvostoliitto oli voimisteluissa ylivoimainen ja sai viidestätoista kultamitalista kaikkiaan yhdeksän. Voimisteluja aiemmin hallinneet Saksa, Suomi ja Sveitsi joutuivat tyytymään selvästi heikompaan mitalisaaliiseen. Saksa jäi jopa kokonaan kultamitaleitta.


title: Voimistelu kesäolympialaisissa 1952

text: Pakolliset liikkeet aloittivat voimisteluohjelman. Joukkueet jaettiin neljän maan ryhmiin. Pakollisissa liikkeissä samassa ryhmässä kilpailivat Neuvostoliitto, Sveitsi, Suomi ja Japani, jotka olivat kaikki ensimmäisen vaiheen jälkeen kärkipäässä esitetyssä järjestyksessä. Tämän lisäksi Saksa kiilasi neljänneksi. Jo pakollisten liikkeiden jälkeen Neuvostoliitto oli karkaamassa joukkuekilpailun mestaruuteen.


title: Voimistelu kesäolympialaisissa 1952

text: Vapaaehtoisissa liikkeissä seitsemän parasta maata muodostivat oman kilpailuryhmänsä. Kärkijoukkueiden sijoitukset eivät muuttuneet vapaaehtoisissa liikkeissä, mutta erot kasvoivat. Ainoan joukkuekilpailun parhaiden maiden ulkopuolelle menneen lajivoiton otti ruotsalainen William Thoresson permannolla.


title: Voimistelu kesäolympialaisissa 1952

text: Neuvostoliittolainen Viktor Tšukarin oli Helsingin olympialaisten eniten mitaleita ottanut miesurheilija. Hän voitti neljä kultaa ja kaksi hopeaa. Tšukarin sai seuraa maanmiehistään palkintopallille hevosessa ja renkaissa, joissa Neuvostoliitto otti kolmoisvoiton. Renkaissa kultaa voitti ennen Tšukarinia Hrant Šahinjan.. Sveitsin Hans Eugster voitti nojapuiden ja Jack Günthard rekin mestaruuden.


title: Voimistelu kesäolympialaisissa 1952

text: Neuvostoliitto oli omaa luokkaansa myös naisten voimistelussa. Se johti jo pakollisten liikkeiden jälkeen ja kasvatti vain johtoaan vapaaehtoissa liikkeissä. Unkari oli maan pahin haastaja ja oli myös todella selvä hopeamitalisti joukkuekilpailussa. Kaikki henkilökohtaiset mitalit menivätkin neuvostoliittolais- ja unkarilaisvoimistelijoille. Tšekkoslovakia nousi pronssille vapaaehtoisten liikkeiden jälkeen. Kolmatta sijaa pakollisten liikkeiden jälkeen pitänyt Bulgaria tippui lopputuloksissa viidenneksi.


title: Voimistelu kesäolympialaisissa 1952

text: Neuvostoliiton Marija Gorohovskaja oli kahdeksanottelun voittaja tasaisuutensa ansiosta. Hän oli jokaisella telineellä toiseksi paras kilpailija. Hän voitti kisoista yhteensä seitsemän mitalia: kaksi kultaa ja viisi hopeaa. Määrä on suurempi kuin yhdelläkään naisurheilijalla yksissä olympiakisoista.


title: Voimistelu kesäolympialaisissa 1952

text: Unkarin Ágnes Keleti voitti permannolta ja Margit Korondi nojapuilta kultaa. Puomin kulta meni Neuvostoliiton Nina Botšarovalle ja hypyn kulta saman maan Jekaterina Kalintšukille. Ainoan mitalin, joka meni Neuvostoliiton ja Unkarin ulkopuolelle voitti Ruotsi yhteisvoimistelussa.


title: Árpád Vajda

text: Árpád Vajda (2. toukokuuta 1896 Rimaszombat – 25. lokakuuta 1967 Budapest) oli unkarilainen shakinpelaaja. Hän oli shakin Unkarin-mestari vuonna 1928. Vadja edusti Unkaria seitsemissä virallisissa shakkiolympialaisissa ja kaksissa epävirallisissa.


title: Árpád Vajda

text: Vajda sai kansainvälisen mestarin arvonimen vuonna 1950.


title: Alma Hildén

text: Alma Josefina Hildén (18. joulukuuta 1873 Vehmaa – 5. maaliskuuta 1940 Tyrvää) oli suomalainen opettaja ja kirjailija.


title: Alma Hildén

text: Hildénin vanhemmat olivat rovasti Daniel Ezechiel Hildén ja Selma Rislachi. Hän kävi Turussa Heurlinin tyttökoulun ja sai opettajatodistuksen Helsingin suomalaisesta jatko-opistosta vuonna 1900. Alma Hildén toimi ruotsin ja saksan kielen opettajana Iisalmen reaali- ja porvarikoulussa 1899–1904 sekä koulun johtajana 1903–1904. Vuosina 1909–1911 hän oli saksan kielen opettajana ja koulunjohtajana Uudenkaupungin yhteiskoulussa, ja myöhemmin hän opetti Haapamäen ja Rovaniemen yhteiskouluissa.


title: Benito Villegas

text: Benito Higinio Villegas (11. tammikuuta 1877 – 27. huhtikuuta 1952) oli argentiinalainen shakinpelaaja.


title: Benito Villegas

text: Villegas voitti shakin argentiinanmestaruuden vuonna 1922. Hänen kilpailukautensa keskittyi maailmansotien aikaan.


title: Pinaki

text: Pinaki tai Te Kiekie on pieni atolli Tuamotusaarissa Ranskan Polynesiassa. Atolli muodustuu yhdestä noin 1,3 km² kokoisesta saaresta, jonka keskellä on 0,7 km² kokoinen laguuni.


title: Pinaki

text: Pinakilla ei ole vakituista asutusta, mutta Nukutavaken asukkaat käyvät välillä atollilla. Nousuveden aikaan Pinakin atollin laguuniin virtaa merivettä saaren matalimman reunan yli.


title: Pinaki

text: Ensimmäinen eurooppalainen, joka näki Pinakin oli englantilainen Samuel Wallis 6. kesäkuuta 1767. Hän oli matkallaan etsimästä uutta eteläistä mannerta. Wallis nimesi atollin "Whitsunday Islandiksi".


title: Pinaki

text: Frederick Beechey tutki saarta 1826 ja totesi sen olevan asumaton, joskin siellä oli majoja ja makean veden säilytysastioita.


title: Alta Dahlgren

text: Anna (Alta) Dahlgren (15. helmikuuta 1868 Vaasa – 26. tammikuuta 1908 Norja) oli suomenruotsalainen toimittaja ja lastenkirjailija joka käytti nimimerkkejä "Alta" ja "A.D".


title: Alta Dahlgren

text: Vaasalaiseen kauppiasperheeseen syntynyt Dahlgren aloitti kirjoittamalla sanoma- ja aikakauslehtiin "jutelmia" sekä nuortenkirjojen arvosteluja. Hän toimitti Sirkka- ja Sländan-nimisiä lastenlehtiä vuodesta 1895 yhdessä Vera Hjeltin kanssa.


title: Reao

text: Reao tai Natūpe on atolli Tuamotun itälaidassa Ranskan Polynesiassa. Lähin sitä oleva saari on Pukarua 48 kilometriä koilliseen. Atollin asukasluku oli 351 vuoden 2017 väestönlaskennassa.


title: Reao

text: Reao on 24,5 kilometrin pituinen ja leveimmillään 5 kilometrin levyinen. Saari on yhtenäinen kapea rinkula, jonka keskellä on iso sulkeutunut laguuni. Ensimmäinen eurooppalainen, joka näki Reaon, oli ranskalainen tutkimusmatkailija Louis Isidore Duperrey vuonna 1823. Hän antoi atollille nimen Clermont Tonnerre.


title: Reao

text: Yhdysvallat teki tutkimusretken saarelle Charles Wilkesin johdolla 13. elokuuta 1839, jolloin se nimettiin Mineravaksi. Saarelle rakennettiin lentokenttä vuonna 1979.


title: Rolando Illa

text: Rolando Illa (6. syyskuuta 1880 New York – 3. toukokuuta 1937 Buenos Aires) oli kuubalais-argentiinalainen shakinpelaaja. Illa syntyi New Yorkissa kuubalaiseen perheeseen, mutta muutti myöhemmin Argentiinaan. Hän osallistui useisiin eteläamerikan- ja argentiinanmestaruuskilpailuihin, mutta ei voittanut kertaakaan.


title: Oskar Naegeli

text: Oskar Naegeli (25. helmikuuta 1885 Ermatingen – 19. marraskuuta 1959 Fribourg) oli sveitsiläinen shakinpelaaja ja dermatologi. Hän edusti Sveitsiä shakkiolympialaisissa 1927, 1928, 1931 ja 1935 sekä epävirallisissa olympialaisissa 1936.


title: Oskar Naegeli

text: Naegeli oli shakin sveitsinmestari vuosina 1910 ja 1936.


title: Oskar Naegeli

text: Naegelin oireyhtymä on nimetty hänen mukaansa.


title: Paul Johner

text: Paul Johner (10. syyskuuta 1887 Zürich, Sveitsi − 25. lokakuuta 1938 Berliini, Saksa) oli sveitsiläinen shakinpelaaja.


title: Paul Johner

text: Johner voitti shakin pohjoismaiden mestaruuden Kööpenhaminassa vuonna 1916.


title: Paul Johner

text: Hän edusti Sveitsiä epävirallisissa shakkiolympialaisissa Münchenissä vuonna 1936.


title: Ralph Porter

text: Ralph E. "Rep" Porter (s. 1971) on yhdysvaltalainen pokeriammattilainen. Ennen pokeriuraansa hän työskenteli valmistuttuaan Washingtonin yliopistosta optiomeklarina.


title: Ralph Porter

text: Porter tuli tunnetuksi vuoden 2008 World Series of Pokerissa, jossa hän voitti ensimmäisen rannekkeensa 1 500 dollarin shorthanded no limit hold'em -turnauksesta ja 372 843 dollaria. Vuotta aiemmin Porter oli WSOP:n pääturnauksen 39. ansaiten 237 865 dollaria. Vuoden 2006 WSOP:ssa hän oli 1 500 dollarin limit hold'em shootout -turnauksen neljäs. Vuonna 2011 hän voitti toisen rannekkeensa 2 500 dollarin seven card razz -turnauksessa.


title: Ralph Porter

text: Heinäkuussa 2011 Porterin pokeriuran turnausansiot ylittivät 1,4 miljoonaa dollaria.


title: Takaroa

text: Takaroa (myös Taka-roa tai Takapua) on atolli Tuamotussa Ranskan Polynesiassa. Koko atollin pituus on 27,4 km ja leveys 7 km, joskin maa-aluetta on vain kapea ympyrämäinen saarijono. Takaroata lähin saari on Takapoto, joka sijaitsee atollista 10 km lounaaseen. Riuttojen ja saarten takia mereltä käsin ei pääse Takaroan laguuniin.


title: Takaroa

text: Takaroa kuuluu Kuningas Yrjön saariin, jossa se muodostaa kunnan Takapoton kanssa. Atollin asukasluku oli 674 vuoden 2017 väestönlaskennassa. Sen suurin kylä on Teavaroa. 90% saaren asukkaista on mormooneja, joilla on ollut jo sata vuotta kirkkorakennus saarella. Takaroan suuresta laguunista kalastetaan hienoja helmiä. Toinen tärkeä elinkeino on turismi.


title: Takaroa

text: Ensimmäiset eurooppalaiset Takaroassa olivat hollantilaiset tutkimusmatkailijat Jacob le Maire ja Willem Schouten 14. huhtikuuta 1616. He antoivat saarelle nimen Sondergrond Island. Myöhemmin saaren nimi on muutettu Takaroaksi, joka on polynesialaisten merenjumalan nimi. Saarelle rakennettiin lentokenttä vuonna 1986.


title: Ramenskoje

text: Ramenskoje () on kaupunki Moskovan alueella Venäjällä noin 45 kilometriä Moskovasta kaakkoon. Kaupungin väkiluku on kasvussa ja oli vuoden 2010 väestönlaskennassa 96 355.


title: Ramenskoje

text: Kaupungin nimi tulee vanhasta venäjän kielen metsänreunaa tarkoittavasta sanasta ramenje (раменье). Paikka mainitaan ensimmäistä kertaa vuodelta 1328 olevassa asiakirjassa. Kaupunkioikeudet se sai vuonna 1926, ja kolme vuotta myöhemmin siitä tuli juuri perustetun Ramenskin piirin hallinnollinen keskus.


title: Ramenskoje

text: Moskovasta kaakkoon johtava päärata kulkee Ramenskojen kautta. Kaupungin rautatie- ja linja-autoasemat sijaitsevat kantakaupungissa aivan vierekkäin. Kaupungista on sujuvat juna- ja linja-autoyhteydet esimerkiksi Moskovaan.


title: Ramenskoje

text: Moskovan kautta saapuva Moskvajoki ohittaa kaupungin noin 5 kilometriä keskustan lounaispuolella. Joen ja kaupungin välissä, noin 5 kilometriä keskustan länsipuolella sijaitsee erittäin pitkän kiitotien omaava Ramenskojen lentoasema, joka toimii Gromovin ilmailututkimuslaitoksen koelentokeskuksena ja kahden vuoden välein järjestettävän MAKS-ilmailunäyttelyn tapahtumapaikkana.


title: Ramenskoje

text: Ramenskojesta on kotoisin jalkapalloseura Saturn, joka edustaa Moskovan aluetta Venäjän valioliigassa. Seura pelaa kotiottelunsa Saturn-stadionilla.


title: Ramenskoje

text: Tunnettuja Ramenskojessa syntyneitä henkilöitä ovat jääkiekkoilija Vladimir Luttšenko ja shakin suurmestari Igor Zaitsev.


title: Ludwig Engels

text: Ludwig Engels (11. joulukuuta 1905 Düsseldurk, Saksa – 10. tammikuuta 1967 São Paulo, Brasilia) oli saksalais-brasilialainen shakinpelaaja. Engelsin ura kesti vuodesta 1928 aina vuoteen 1966 asti.


title: Movša Feigins

text: Movša Feigins tai "Movsa Feigin" (28. helmikuuta 1908 Väinänlinna, Vitebskin kuvernementti, Venäjän keisarikunta – 11. elokuuta 1950, Buenos Aires, Argentiina) oli latvialainen shakinpelaaja.


title: Movša Feigins

text: Feigins edusti Latviaa viisi kertaa virallisissa shakkiolympialaisissa sekä kerran epävirallisissa olympialaisissa Münchenissä.


title: Movša Feigins

text: Feigins oli syntyperältään juutalainen. Toisen maailmansodan puhjetessa 1939 hän oli turnausmatkalla shakkiolympialaisissa Buenos Airesissa, ja monien muiden pelaajien tavoin päätti jäädä Argentiinaan pysyvästi.


title: Carlos Guimard

text: Carlos Enrique Guimard (6. huhtikuuta 1913 – 1998) oli argentiinalainen shakin suurmestari. Hän syntyi Santiago del Esterossa.


title: Carlos Guimard

text: Guimard pelasi Argentiinan joukkueessa neljissä shakkiolympialaisissa.


title: Carlos Guimard

text: Guimard sai kansainvälisen mestarin arvonimen 1950 ja suurmestarin arvonimen vuonna 1960.


title: Ulf Gadd

text: Ulf Gadd (8. kesäkuuta 1943 – 11. kesäkuuta 2008 Bali, Indonesia) oli ruotsalainen balettitanssija ja koreografi. Hän kuului Ruotsin kuninkaalliseen balettiin, ja 1965 hänet nimitettiin solistiksi. Vuonna 1970 hän perusti oman baletin Conny Borgin kanssa. Hänen merkittävimpiä balettejaan on "Ihmeellinen mandariini", jonka ovat ottaneet ohjelmistoonsa muun muassa Berliinin oopperabaletti ja American Ballet Theatre. Göteborgin baletin ensitanssijaksi ja balettimestariksi hänet valittiin 1972, sen johtajaksi 1976.


title: Ulf Gadd

text: Gadd muutti Balille 1988, opiskeli paikallisen kielen ja ryhtyi hindumunkiksi. Hän palasi Ruotsiin Göteborgin oopperatalon valmistuttua, mutta kolmivuotisen sopimuksen päätyttyä hän palasi jälleen Balille. Senkin jälkeen hän vieraili ajoittain Ruotsissa tekemässä koreografioita.


title: Farzad Rouhani

text: Farzad "Freddy" Rouhani on iranilaissyntyinen yhdysvaltalainen pokeriammattilainen. Hän muutti Yhdysvaltoihin 23-vuotiaana vuonna 1985 tarkoituksenaan opiskella lääketiedettä, mutta päätyikin sen sijaan pokerinpelaajaksi. Hän asuu nykyisin Marylandin Germantownissa.


title: Farzad Rouhani

text: Rouhani voitti ensimmäisen WSOP-rannekkeensa vuonna 2008, jolloin hän oli ykkönen 2 500 dollarin omaha /seven card stud hi-lo -turnauksessa. Voitostaan hän ansaitsi 232 911 dollaria. Rahallisesti tätäkin isompi sijoitus oli vuoden 2006 WSOP:n 2 000 dollarin no limit hold'emin kakkostila. Justin Scottin voittaman turnauksen kakkospalkinto oli 429 065 dollaria.


title: Farzad Rouhani

text: Kesäkuussa 2008 Rouhanin pokeriuran turnausansiot ylittivät 1,0 miljoonaa dollaria.


title: Wimbledonin tennisturnaus 2008

text: Vuoden 2008 Wimbledonin tennisturnaus pelattiin 23. kesäkuuta – 6. heinäkuuta. Miesten kaksinpelin puolustava mestari oli Roger Federer, naisten puolestaan Venus Williams. Williams voitti loppuottelussa sisarensa Serena Williamsin saavuttaen viidennen kaksinpelin Wimbledon-voittonsa. Sisarensa kanssa Venus Williams voitti naisten nelinpelin. Myös Federer pääsi kaksinpelissä loppuotteluun, mutta hävisi lähes viisituntisen kamppailun päätteeksi Rafael Nadalille. Tämä oli Federerin ensimmäinen tappio Wimbledonissa ja ylipäätään ruohokentillä sitten vuoden 2002.


title: Wimbledonin tennisturnaus 2008

text: Poikien kaksinpelissä suomalainen Henri Kontinen selvitti tiensä loppuotteluun, jossa hän hävisi Grigor Dimitroville erin 5–7, 3–6.


title: Wimbledonin tennisturnaus 2008

text: Vuonna 2008 All England Club palkitsi pelaajat yhteensä 11 812 000 punnalla.


title: Tikei

text: Tikei, (joskus käytetään nimiä Manu, Tikai tai Tiku) on saari Tuamotu-saaristossa Ranskan Polynesiassa. Tikei on poikkeuksellisesti saari, kun muut Tuamotussa sijaitsevat maa-alueet ovat atolleja. Tikei kuuluu Kuningas Yrjön saariin.


title: Tikei

text: Nykyisin Tikei on asumaton, mutta ennen siellä on ollut useita kyliä. Saaren pääkylä oli Tereporepo. Ajoittain naapurisaarien asukkaat käyvät Tikeillä kalastamassa ja ravustamassa.


title: Tikei

text: Ensimmäinen eurooppalainen Tikeillä oli hollinnantilainen Jacob Roggeveen 18. toukokuuta 1722. Hän nimesi saaren Carlshoffiksi. Venäläinen Otto von Kotzebue kävi saarella 1816 nimeten sen Romanzoviksi.


title: Dneprin vesivoimalaitos

text: Dneprin vesivoimalaitos eli DniproHES (, ) on Ukrainan suurin vesivoimalaitos ja yksi Euroopan suurimmista. Se on Dnepr-jokea hallitsevan kuuden suuren padon ja vesivoimalan muodostaman kaskadin toiseksi alin voimala ja se sijaitsee Zaporižžjan kaupungin kohdalla.


title: Dneprin vesivoimalaitos

text: Venäjän keisarikunnassa kaavailtiin voimalaa Dneprille vuonna 1905. Jo 1800-luvulla oli tehty suunnitelmia saada alun perien koskien hallitsema Dneprin alajuoksu liikennöitäväksi koko matkaltaan.


title: Dneprin vesivoimalaitos

text: Vesivoimalan patoa ja voimalaitosta alettiin rakentaa GOELRO-suunnitelman puitteissa, ja se saatiin valmiiksi Neuvostoliiton ensimmäisen viisivuotissuunnitelman puitteissa. Voimalaitoksen suunnitteli professori Ivan Aleksandrov, josta tuli myöhemmin valtion(talous)suunnitelmaviraston, Gosplanin, johtaja. Padon suunnittelivat arkkitehdit Viktor Vesnin ja Nikolai Kolli.


title: Dneprin vesivoimalaitos

text:
Padon rakentaminen alkoi vuonna 1927 ja sähköntuotanto lokakuussa 1932. Laitoksen teho oli 560 MW; se oli tuolloin Euroopan suurin voimala ja yksi maailman suurimpia. Rakentamista valvoi yhdysvaltalainen eversti H. Cooper. Voimalaitoksen ensimmäiset generaattorit olivat General Electricin valmistamia.
Teolliset keskukset Zaporižžja, Kryvyi Rih ja Dnepropetrovsk kasvoivat voimlaitoksen rakentamisen aikana sen sähkön käyttäjiksi, mm. alumiinin tuotantokeskuksina. Alumiinin tuotanto liittyi tuolloin lähinnä lentokoneteollisuuden tarpeisiin. Hanke oli samanlainen yhdistetty varustelu-, työllisyys- ja kansantaloutta kiihdyttävä investointihanke kuin Yhdysvaltain TVA-voimalat Tennesseessä noin 10 vuotta myöhemmin.


title: Dneprin vesivoimalaitos

text: Toisen maailmansodan aikana voimalaitos tuhottiin kahdesti. Neuvostoliiton joukot hävittivät sen peräytyessään vuonna 1941. Saksalainen miehittäjä korjasi voimalan ja puolestaan vaurioitti sitä joutuessaan vetäytymään vuonna 1943.


title: Dneprin vesivoimalaitos

text: Neuvostoliittolaiset jälleenrakensivat laitoksen vuosina 1944-1949 ja se alkoi taas tuottaa sähköä 1950. Vuosina 1969-1980 patoon rakennettiin toinen voimalaitos, jonka sähköteho oli 828 MW.


title: Dneprin vesivoimalaitos

text: Nykyinen pato Dneprin poikki heti Hortytsjan saaren yläpuolella on 800 metriä pitkä ja 61 meträ korkea. Padon rakentaminen nosti Dneprin vedenpintaa sen yläpuolella 37 metriä. Tämän jälkeen myös joen entiset koskialueet muuttuivat navigointikelpoisiksi.


title: Dneprin vesivoimalaitos

text: Itsenäinen Ukraina yksityisti voimalaitoksen, joka tuottaa nykyisin 3,64 miljardia kWh vuodessa.


title: Vahitahi

text:
Vahitahi on atolli Tuamotusaaristossa Ranskan Polynesiassa. Lähin saari Vahitahista on Akiaki 41 kilometrin päässä. Vahitahin asukasluku oli 68 vuoden 2017 väestönlaskennassa.
Vahitahin laguuni on täysin sulkeutunut atollin sisään. Saaren pääkylä on Mohitu. Saarella on ollut lentokenttä vuodesta 1986 lähtien.


title: Vahitahi

text: Ensimmäinen eurooppalainen Vahitahissa oli ranskalainen Louis Antoine de Bougainville 1768, joka antoi atollille nimen Les Quatre Facardins. James Cook saavutti saman atollin seuraavana vuonna ja nimesi sen puolestaan Laguunisaareksi.


title: Steve Perry

text: Steve Perry (syntyjään Stephen Ray Pereira, s. 22. tammikuuta 1949) on yhdysvaltalainen muusikko. Parhaiten hänet tunnetaan rockyhtye Journeyn entisenä laulajana. Hän oli Journeyssä vuosina 1978-1987 ja 1995-1998. Steve Perry on äänialaltaan alttoa vastaava kontratenori josta käytetään nimitystä "tenor altino". Perryn erityinen ääni on antanut hänelle nimityksen "The Voice". Suurin vaikutus Perryn laulutapaan on ollut Sam Cookella.


title: Vairaatea

text: Vairaatea on pieni atolli Tuamotussa Ranskan Polynesiassa. Vairaatean maa-ala on 3 km² ja sen sisällä on 13 km² kokoinen laguuni. Riutat estävät pääsyn laguunille meriteitse, eikä atollillakaan ole monta rantautumispaikkaa.


title: Vairaatea

text: Ensimmäinen eurooppalainen Vairaateassa oli espanjalainen tutkimusmatkailija Pedro Fernández de Quirós vuonna 1606. Hän antoi atollille nimen San Miguel Arcángel (suom. "Arkkienkeli Mikael"). Englantilainen Samuel Wallis kävi Vairaateassa vuonna 1767 ja nimesi sen Lord Egmontiksi. Jossain kartoissa atolli on merkitty myös nimellä Industriel.


title: Vairaatea

text: Vuonna 1989 Vairaatealla asui kahdeksan perhettä atollin pohjoisella saarella Puka Rungassa. Atollin asukasluku oli 50 vuoden 2017 väestönlaskennassa. Saaren elinkeinot ovat kalastus ja kopran tuotanto.


title: Suomi-rock ’78

text: Suomi-rock ’78 on Poko Rekordsin julkaiseman Suomi-rock-kokoelmalevysarjan ensimmäinen osa. Se julkaistiin 26. syyskuuta 1994. Kokoelma sisältää suomirock-hittejä vuodelta 1978.


title: Gloucesterin herttuan saaret

text: Gloucesterin herttuan saaret () oli Tuamotusaarten alaryhmä Ranskan Polynesiassa. Saariryhmä on Tuamotun eteläosassa hieman erillään muista saarista. Saarten asukasluku on noin 50.


title: Gloucesterin herttuan saaret

text: Ryhmä koostuu neljästä atollista, jotka ovat Hereheretue, Anuanuraro, Anuanurunga ja Nukutepipi. Niistä Hereheretue on ainoa, jolla on vakituista asutusta. Kaikki saaret kuuluvat Haon kuntaan.


title: Gloucesterin herttuan saaret

text: Ensimmäinen eurooppalainen näillä saarilla oli englantilainen Philipp Carteret vuonna 1767, joka nimesi ne herttua William Henryn mukaan.


title: Savonlinnan ja Kymenkartanon lääni

text: Savonlinnan ja Kymenkartanon lääni () oli Uudenkaupungin rauhan jälkeen vuonna 1721 perustettu lääni, johon sisältyivät Viipurin ja Savonlinnan läänin sekä Käkisalmen läänin Ruotsin puolelle jääneet osat. Läänin hallintokeskus oli Lappeenranta.


title: Savonlinnan ja Kymenkartanon lääni

text: Turun rauhan jälkeen vuonna 1747 perustettiin Kymenkartanon ja Savon lääni, jonka hallintopaikka oli Loviisa Lappeenrannan jäätyä Venäjän puolelle. Vuonna 1775 Kymenkartanon ja Savon lääni jaettiin kahtia, jolloin eteläosasta muodostettiin Kymenkartanon lääni ja pohjoisosasta Savon ja Karjalan lääni.


title: Savon ja Karjalan lääni

text: Savon ja Karjalan lääni (tai "Savo-Karjalan lääni", ) oli vuosina 1775–1831 toiminut Suomen lääni. Läänin perusti Kustaa III vuonna 1775, antaen vähän myöhemmin Kuopiolle uudelleen kaupunkioikeudet ja tehden siitä uuden läänin pääkaupungin. Uusi lääni käsitti entisen Kymenkartanon ja Savon läänin pohjoisosan. Savon ja Karjalan lääniin kuuluivat jokseenkin kokonaan nykyiset Pohjois-Savon ja Pohjois-Karjalan maakunnat, sekä tämän lisäksi suuri osa nykyisen Etelä-Savon maakunnan pohjoisosaa. Suomen siirryttyä Ruotsilta Venäjälle ja Vanhan Suomen palattua muun maan yhteyteen, alettiin uumoilla lääniuudistusta, joka toteutui vuonna 1831. Uudistuksessa Savon ja Karjalan läänin eteläosat siirrettiin uuteen Mikkelin lääniin ja jäljelle jääneistä osista muodostettiin Kuopion lääni.


title: Savon ja Karjalan lääni

text: Maaherrat läänin jakoon asti:


title: Greg Mueller

text: Greg ”FBT” Mueller on kanadalainen pokeriammattilainen. Mueller oli alun perin jääkiekkoilija, mutta siirtyi pokeriin lopetettuaan kiekkouransa vuonna 1999. Hänet tunnetaan internetissä lempinimellä ”FBT” (”Full-Blown-Tilt”).


title: Greg Mueller

text: Mueller aloitti pokeriuransa limiittikäteispeleissä, joista siirtyi myös turnaus- ja no limit -pelaajaksi. Vuoden 2005 WSOP:ssa hän saavutti neljä rahasijaa (yksi finaalipöytä) ja sijoittui seuraavan vuoden World Poker Tourin World Poker Challengessa neljänneksi. World Series of Pokerissa hän sijoittui toiseksi vuonna 2007 5 000 dollarin mixed hold'em -turnauksessa samoin kuin vuonna 2008 5 000 dollarin no limit hold'em shootout -turnauksessa.


title: Greg Mueller

text: Kesäkuussa 2008 Muellerin pokeriuran turnausansiot ylittivät 1,0 miljoonaa dollaria. Muller edustaa Full Tilt Poker -nettipokerihuonetta.


title: Rafinha

text: Rafinha on Rafael-nimen portugalinkielinen deminutiivi. Nimellä tunnettuja henkilöitä ovat muun muassa:


title: Marija Gorohovskaja

text: Marija Kondratjevna Gorohovskaja (; 17. lokakuuta 1921 Jevpatorija, Ukrainan SNT, Neuvostoliitto – 22. heinäkuuta 2001 Tel Aviv, Israel) oli neuvostoliittolainen voimistelija ja kaksinkertainen olympiavoittaja. Hän voitti Helsingin olympialaisista seitsemän mitalia, eli enemmän kuin yksikään toinen nainen olympialaisten historiassa.


title: Marija Gorohovskaja

text: Toisen maailmansodan aikana Gorohovskaja oli vapaaehtoisena armeijan palveluksessa. Hän työskenteli Natsi-Saksan Leningradin piirityksen aikana Leningradin sairaaloissa.


title: Marija Gorohovskaja

text: Gorohovskaja kilpaili "Stroitjel Harkov" -joukkueessa ja voitti ensimmäisen Neuvostoliiton-mestaruutensa vuonna 1948 puomilla. Helsingin olympialaisiin hän tuli kaksinkertaisena maansa mestarina. Neuvostoliittolaiset voimistelijat eivät olleet aiemmin kilpailleet kansainvälisissä kilpailuissa ja Helsingissä maa osallistui ensimmäistä kertaa olympialaisiin.


title: Marija Gorohovskaja

text: Neuvostovoimistelijat hallitsivat Helsingin olympiavoimistelua. Gorohovskaja oli naisten kilpailun varmin osanottaja ja voitti hopeaa jokaiselta telineeltä: hypyistä, nojapuilta, puomilta ja permannolta. Hän voitti kultaa suorituksensa ansiosta 8-ottelussa ja samalla Neuvostoliitto voitti kultaa joukkuekisasta sekä hopeaa yhteisvoimistelusta.


title: Marija Gorohovskaja

text: Vuonna 1954 Gorohovskaja voitti ainoan maailmanmestaruutensa, kun hän kuului Neuvostoliiton joukkuemestaruuden voittaneeseen joukkueeseen. Henkilökohtaisesti Gorohovskaja sijoittui pronssille permannolla. Neuvostoliiton-mestaruusmitaleita Gorohovskaja voitti urallaan yksitoista kappaletta.


title: Marija Gorohovskaja

text: Gorohovskaja lopetti urheilu-uransa vuoden 1954 maailmanmestaruuskilpailujen jälkeen. Hän työskenteli uransa jälkeen voimistelutuomarina ja opettajana.


title: Marija Gorohovskaja

text: Vuonna 1990 Gorohovskaja muutti Israeliin.


title: Esivalta

text: Esivalta on ylätyylinen nimitys, jolla tarkoitetaan julkista (valtio)valtaa ja hallituksen oikeuksia käyttäviä virkamiehiä. Sana viittaa etenkin yksilön velvollisuuteen noudattaa valtion säätämiä lakeja ja muita määräyksiä.


title: Esivalta

text: Luterilaisen kirkon piirissä termiä on käytetty korostamaan vallan jakamista hengelliseen ja maalliseen valtaan. Martin Luther uskonpuhdistuksen yllyttyä myös uskonpuhdistusta kannattaneiden ruhtinaiden vastaiseksi talonpoikaiskapinaksi korosti sitä, että kristillinen kirkko voi olla maallisen vallan, ajankohtaisessa tilanteessa ruhtinasvallan, puolella. Perustelu näkemykselle on haettu Raamatusta, Paavalin roomalaisille osoittaman kirjeen 13. luvun 4. jakeesta, jonka mukaan "Esivalta ei turhaan miekkaa kanna."


title: Talonpoikaiskapina

text: Talonpoikaiskapinoita tapahtui myöhäiskeskiajalla ja uuden ajan alussa. Niissä talonpojat tavoittelivat parannusta taloudelliseen ja yhteiskunnalliseen asemaansa. Talonpoikien asemaa olivat heikentäneet sodat ja feodaalijärjestelmä.


title: Talonpoikaiskapina

text: Ranskassa oli Jacquerie-kapina 1300-luvun puolessa välissä, Englannissa Wat Tylerin kapina vuonna 1381 ja John Caden kapina 1450. Saksassa oli keskiajan lopulla useita kapinoita, joita seurasi vuosien 1524–1525 laajat levottomuudet, eli Etelä- ja Keski-Saksan talonpoikaissota. Saksan talonpojat vaativat muun muassa maaorjuuden lakkauttamista, uudistettua verotusta ja papinvaalin vapauttamista. Kapinan nopeasti levitessä siihen liittyivät ääriuskonnolliset Thomas Müntzerin seuraajat. Martti Luther tuki aluksi kapinallisia, mutta kääntyi myöhemmin heitä vastaan. Kapina kukistui verisesti vuonna 1525.


title: Luhovitsy

text:
Luhovitsy () on 29 850 asukkaan (2010) kaupunki Moskovan alueella Venäjällä. Kaupunki on piirikeskus ja osa 58 802 asukkaan Luhovitsyn piiriä. Luhovitsy sijaitsee maanteitse noin 130 kilometriä Moskovasta kaakkoon vievän valtatien (M5) varrella, 10 kilometriä Oka-joesta lounaaseen. Kaupungissa on rautatieasema, joka sijaitsee Moskovasta kaakkoon Rjazaniin johtavan pääradan varrella.
__notoc__
Ensimmäinen maininta Luhovitsystä löytyy vuodelta 1594, jolloin se mainitaan Gluhovitši-nimisenä Rjazanin arkkipiispan alaisena. Kaupunki sai rautatien, kun Moskova-Rjazan-rautatie valmistui 1860-luvulla. Kaupunkia kutsuttiin 1920-luvulle saakka Luhovitšiksi, jolloin sen nimeä muutettiin hieman. Luhovitsy sai kaupunkioikeudet vuonna 1957.


title: Luhovitsy

text: Tunnettu Dedinovon linnoitus sijaitsee 11 kilometriä kaupungista koilliseen. Se tunnettiin 1600-luvulla Venäjän jokilaivavalmistuksen keskuksena. Yksi Venäjän ensimmäisistä sota-aluksista, "Orel" valmistettiin siellä vuonna 1669.


title: Luhovitsy

text: Kaupunki kasvoi nopeasti 1950-lopulta lähtien, kun MiG-lentokonesuunnittelutoimiston toimitiloja mukaan lukien tehtaita perustettiin sinne. Kaupungin tärkeimpiä teollisuudenaloja sekä työllistäjiä ovat kone-, elintarvike- sekä tekstiiliteollisuus. Kaupungin ympäristössä on myös suuria maanviljelyalueita, ja lisäksi Luhovitsyn alueella on suuria kalkki-, turve- sekä hiekkaesiintymiä.


title: Suomen Pesäpalloliitto

text: Suomen Pesäpalloliitto PPL ry (lyh. PPL) on suomalaisen pesäpallon korkein järjestö. Se on perustettu vuonna 1931. Pesäpalloliiton puheenjohtajana toimii Ossi Savolainen. Liiton toiminnanjohtajana toimii Arto Ojaniemi.


title: Suomen Pesäpalloliitto

text:
Suomen Pesäpalloliiton 106 jäsenseurassa on noin 15 000 rekisteröityä pelaajaa. Pesäöpalloa harrastaa Suomen Gallupin tutkimusten mukaan noin 30 000 suomalaista. Sääntöjen mukaan Pesäpalloliiton jäseniksi voivat kuulua pesäpalloa, baseballia tai softballia harrastavat tai toimintoja edistävät rekisteröidyt yhdistykset.
Pesäpalloliitto perustettiin vuonna 1931, vaikka Suomessa oli pelattu pesäpalloa jo aiemmin. Tätä ennen pesäpallotoiminta järjestettiin aluksi Suomen Palloliiton ja vuodesta 1925 SVUL:n alaisuudessa.


title: Suomen Pesäpalloliitto

text: Pesäpalloliitto järjestää jäsenseuroilleen kilpailutoimintaa. Sen tehtävänä on huolehtia lajin kilpilutoiminnan kehittämisestä, säännöistä, sarjajärjestelmästä, pelaajien edustuskelpoisuudesta, kilpailumääräyksistä, kurinpidosta ja kilpailumaksuista. Suomen pesäpallon korkeimman sarjatasolla on oma organisaationsa Superpesis Oy, joka huolehtii sarjan kilpailutoiminnasta. Superpesiksellä ja Pesäpalloliitolla on oma yhteinen kilpailun johtoryhmä.


title: Suomen Pesäpalloliitto

text:
Suomen pesäpalloliiton alaisuudessa toimii vuodesta 2018 alkaen viisi maantieteellistä toiminta-aluetta. Aikaisemmin alueellinen toiminta on ollut alueiden itsenäisesti toimivien toimintayksiköiden vastuulla.
Vuodesta 2018 alkaen toiminta-alueet ovat:


title: Suomen Pesäpalloliitto

text:
Liiton ylintä päätösvaltaa käyttävät liittokokous ja liittokokousten välisenä aikana liittojohtokunta.
Hallinnosta vastaa liittojohtokunta sekä sen alaisuudessa toiminnanjohtaja ja muu toimiston henkilökunta.


title: Suomen Pesäpalloliitto

text: Varsinainen liittokokous pidetään joka vuosi loka-marraskuussa liittojohtokunnan kutsusta. Liittokokouksessa valitaan kahden vuoden kausille liittojohtokunnan puheenjohtaja, josta käytetään nimitystä Pesäpalloliiton puheenjohtaja sekä liittojohtokunnan jäsenet erovuoroisten tilalle. Liittojohtokunnan jäsenten toimikausi on myös kaksivuotinen.


title: Suomen Pesäpalloliitto

text: Liiton kevätkokous järjestetään vuosittain maalis-huhtikuussa liittojohtokunnan kutsusta. Kevään liittokokouksessa liittojohtokunnan toimintakertomus ja tilikertomus edelliseltä toimintavuodelta, käsitellään tilintarkastajien antamat lausunnot sekä päätetään vastuuvapauden myöntämisestä liittojohtokunnalle ja muille tilivelvollisille. Syksyn liittokokouksessa päätetään henkilövalintojen lisäksi jäsen- ja liittymismaksun suuruudesta, liittojohdon palkkioista, valitaan seuraavan vuoden tilintarkastajat ja vahvistetaan seuraavan vuoden toimintasuunnitelma ja talousarvio.Liittokokouksen esityslistalla voi olla näiden lisäksi myös muita asioita, mitä ei ole valmiiksi säännöissä määritelty liittokokouksen tehtäväksi.


title: Suomen Pesäpalloliitto

text: Liittojohtokunnan muodostaa liittokokouksen valitsemat liiton puheenjohtaja ja kahdeksan jäsentä, joista liittojohtokunta valitsee ensimmäisen ja toisen varapuheenjohtajan. Liittojohtokunnan jäsenistä puolet on vuosittain erovuorossa. Liittojohtokunnan jäsenten valinnassa tulee huomioida tasa-arvon periaatteet.


title: Suomen Pesäpalloliitto

text: Liittojohtokunnan tehtäviin kuuluu kutsua liittokokous koolle ja valmistella niissä käsiteltävät asiat, ratkaista jäsenasiat, hoitaa liiton talousasiat, nimittää ja erottaa liiton toiminnanjohtajan sekä henkilökunnan nimitykset ja erottamiset, johtaa liiton kilpailu-, koulutus ja muuta toimintaa, vahvistaa edustus- ja kilpailukelpoisuussäännöt, pelisäännöt ja sarjajärjestelmän sekä valvoa niiden noudattamista, valita liiton edustajat liiton ulkopuolisiin tehtäviin, laatia toimintasuunnitelma ja talousarvioesitys sekä toiminta- ja tilikertomus, nimittää avukseen tarpeelliseksi katsomansa valiokunnat ja toimikunnat, myöntää ansiomerkit ja viirit, seurata ja edistää pesäpalloilun kehitystä ja päättää liiton omaisuuden myymisestä, vaihtamisesta ja kiinnittämisestä.Superpesis OyPesäpallosarjoja:


Argentiinan miesten lentopallomaajoukkue edustaa Argentiinaa lentopallon kansainvälisissä arvokilpailuissa sekä maaotteluissa.


title: Argentiinan miesten lentopallomaajoukkue

text: Argentiinan miesten A-maajoukkue osallistui ensi kertaa Etelä-Amerikan mestaruuskilpailuihin Rio de Janeirossa, Brasiliassa vuonna 1951 ja sijoittui neljänneksi. Yhdeksän vuotta myöhemmin joukkue pelasi ensimmäisissä MM-kilpailuissaan, joissa sijoitus oli yhdestoista; kisapaikkana oli tuolloinkin Rio de Janeiro.


text: Maajoukkue saavutti historiansa suurimmat menestykset 1980-luvulla, jolloin se saavutti pronssia MM-kilpailuissa 1982 ja olympialaisissa 1988. Vuoden 2000 olympialaisissa joukkue sijoittui neljänneksi sekä vuosina 2004, 2012 ja 2016 viidenneksi. MM-kilpailuissa Argentiina sijoittui kuudenneksi vuosina 1990 ja 2002. Maailmanliigassa se on yltänyt neljänneksi vuonna 2011.


text: Viimeisimmissä MM-kilpailuissa 2018 Argentiina voitti viiden joukkueen alkulohkossaan kaksi ottelua ja kolmen joukkueen jatkolohkossaan ottelun hallitsevaa maailmanmestaria Puolaa vastaan mutta jäi lopputuloksissa 15. sijalle.


text: Maailmanrankingissa Argentiinan maajoukkue on tällä hetkellä seitsemännellä sijalla.


title: Matias Sointu

text: Matias Valtteri Sointu (s. 10. helmikuuta 1990 Tampere) on suomalainen jääkiekkoilija, joka pelaa Ruotsin toiseksi korkeimmalla sarjatasolla HockeyAllsvenskan-joukkue IK Oskarshamnissa. Hän on pelipaikaltaan vasen laitahyökkääjä.


title: Matias Sointu

text: Sointu on Tampereen Ilveksen kasvatti. Hän voitti kaudella 2005–2006 koko C-nuorten SM-sarjan runkosarjan syöttöpörssin 24 syötöllään. Kaudella Sointu oli Ilveksen B-nuorten paras pistemies ja maalintekijä tehoilla 22+23=45, joilla hän sijoittui B-nuorten SM-sarjan pistepörssissä viidenneksi. Kaudella 2007–2008 Sointu oli 21 osumallaan Ilveksen A-nuorten toiseksi paras maalintekijä Juuso Antosen jälkeen. Hän jakoi A-nuorten SM-liigan maalipörssin viidennen sijan JYPin Harri Pesosen ja KalPan Mika Mäkiahon kanssa. Tampa Bay Lightning varasi Soinnun seitsemännellä kierroksella 182. pelaajana .


title: Matias Sointu

text: Huhtikuussa 2008 Sointu teki Ilveksen kanssa 2+1-vuotisen SM-liigasopimuksen. Hän ehti pelata kaudella 2008–2009 kuitenkin vain seitsemän ottelua Ilveksen A-nuorissa sekä kolme Mestis-ottelua alle 20-vuotiaiden maajoukkueessa, kunnes Sointu joutui marraskuussa 2008 loppukaudeksi sivuun olkapäävamman takia. Tästä huolimatta OHL-joukkue Ottawa 67’s varasi hänet 48. pelaajana . Sointu pelasi siellä 21 ottelua kaudella 2009–2010, mutta jäi vähälle vastuulle. Tampa Bay Lightning halusi hänen siirtyvän muualle ja näin ollen Sointu kaupattiin marraskuussa 2009 Sudbury Wolvesiin vaihdossa Francis Dupuisiin. Wolvesissa hän pääsi pelaamaan pääasiassa kahdessa ensimmäisessä ketjussa. Sointu oli kevään 2010 pudotuspeleissä kolmella syötöllään joukkueen paras syöttäjä ja jakoi Wolvesin sisäisen pistepörssin voiton kolmen muun pelaajan kanssa.


title: Matias Sointu

text: Kaudeksi 2010–2011 Sointu palasi Ilvekseen vuoden mittaisella sopimuksella. Hän teki liigadebyyttinsä 28. syyskuuta 2010 Rauman Lukkoa vastaan. Sointu teki ottelussa myös liigauransa avausmaalin. Yhteensä hän teki kauden aikana SM-liigassa 43 runkosarjaottelussa tehot 7+13=20 ja kuudessa playoff-ottelussa tehot 2+1=3. Sointu sijoittui runkosarjassa tulokkaiden pistepörssissä viidenneksi. Hän pelasi kauden aikana myös kuuden ottelun verran lainalla Mestis-joukkue Lempäälän Kisassa. Soinnun kauteen mahtuu myös parin viikon mittainen huili marraskuussa 2010 tulleen kylkivamman vuoksi. Saman vuoden joulukuussa hän teki kaksivuotisen jatkosopimuksen Ilveksen kanssa.


title: Matias Sointu

text: Soinnun kautta 2011–2012 lyhensi useiden viikkojen verran tammikuussa 2012 tullut solisluumurtuma. Hän pelasi kauden aikana myös yhden ottelun lainalla LeKissä. Kaudella 2012–2013 Sointu teki selkeän läpimurtonsa SM-liigassa ja sarjan yhden kauden piste-ennätyksensä tehoilla 14+18=32, joilla hän voitti runkosarjassa viimeiseksi sijoittuneen Ilveksen sisäisen piste-, maali-, ja syöttöpörssin.


title: Matias Sointu

text: Kaudeksi 2013–2014 Sointu siirtyi kaksivuotisella sopimuksella Turun Palloseuran riveihin. Tammikuussa 2015 hän palasi takaisin Ilvekseen vaihdossa Patrik Moisioon. Saman vuoden toukokuussa Sointu teki kaksivuotisen jatkosopimuksen joukkueen kanssa. Kaudella 2016–2017 hän pelasi runkosarjassa loukkaantumisten vuoksi vain 43 ottelua. Ensimmäisessä puolivälieräottelussa 21. maaliskuuta 2017 vieraspeliasussa paikallisvastustaja Tapparaa vastaan Sointu teki kaksi maalia, joista ensimmäinen syntyi siirretyn rangaistuksen aikana ja toinen jäi Ilveksen 3–6-voittoon päättyneen ottelun ratkaisumaaliksi. Tappara voitti kuitenkin koko ottelusarjan ja eteni välieriin otteluvoitoin 4–3.


title: Matias Sointu

text: Marraskuussa 2017 Sointu siirtyi loppukauden 2017–2018 kattavalla ja kuukauden mittaisen try-outin sisältävällä sopimuksella monikansallisen Erste Bank Eishockey Ligan italialaisjoukkue HC Bolzanoon oltuaan alkukauden ilman sopimusta. Joukkuetta siirtyi valmentamaan kauden mittaan hänelle TPS:stä tuttu Kai Suikkanen. Tammikuussa 2018 Sointu sai Bolzanoon loppukauden kattavan jatkosopimuksen. Hän oli pudotuspeleissä joukkueen paras pistemies ja syöttäjä tehoilla 1+13=14. Sointu voitti kauden päätteeksi EBEL:n mestaruuden. Marraskuussa 2018 hän siirtyi loppukauden 2018–2019 kattavalla sopimuksella Ruotsin toiseksi korkeimmalle sarjatasolle HockeyAllsvenskan-joukkue IK Oskarshamniin oltuaan alkukauden ilman sopimusta.


title: Matias Sointu

text: Sointu pelasi alle 20-vuotiaiden MM-kilpailuissa vuonna 2010 sekä alle 18-vuotiaiden MM-kilpailuissa vuonna 2008, jolloin hän jakoi kolmella osumallaan Suomen sisäisen maalipörssin voiton Toni Rajalan kanssa.


title: Matias Sointu

text: Sointu seurustelee vuoden 2008 Miss Suomi -finalisti ja televisiopersoona Katariina Orimuksen kanssa. Pari on ollut yhdessä syksystä 2016 lähtien.


title: Liuskasaari

text: Liuskasaari () on pieni saari Helsingissä Ullanlinnan kaupunginosassa Merisataman edustalla. Saaren länsipuolella sijaitsee Sirpalesaari ja itäpuolella Uunisaari. Liuskasaari on osa näiden ja kauempana idässä olevien Harakan ja Särkän muodostamaa saariryhmää.


title: Liuskasaari

text: Saaren nimenä on vanhoissa asiakirjoissa ja kartoissa Schifferbergs holmen (1770-luvulla), Skifferholmarne (1800-luvun alkupuolella) ja 1890-luvulta lähtien Skifferholmen. Myös muotoa Bergholmen on käytetty. Suomenkielinen käännösnimi Liuskasaari on tullut käyttöön 1900-luvun alussa.


title: Liuskasaari

text: Liuskasaarella on sijainnut jo yli sadan vuoden ajan Helsingfors Segelsällskap -pursiseuran (HSS) oma, noin 300 veneen satama sekä vierassatama. HSS:n vuonna 1947 rakennetussa arkkitehti Runar Finnilän suunnittelemassa kerhorakennuksessa sijaitsee paviljonkimainen Royal Ravintoloiden ylläpitämä Ravintola Boat House. Ravintosalin koristeena on Michael Schilkinin ja Björn Landströmin lasi-, keramiikka- ja seinämaalauksia.


title: Liuskasaari

text: Liuskasaarella on lisäksi polttoainemyymälä, jonka yhteydessä toimii terassi-ravintola Skiffer. HSS:n vierasvenesatamassa on lisäksi sauna, septitankin tyhjennyspiste ja pyykinpesu- sekä -kuivaustilat. Viereisellä Uunisaarella on myös ravintola ja lisäksi uimaranta, leikkipuisto ja tilaussaunoja. Uunisaari ja Liuskasaari ovat yhteydessä toisiinsa aallonmurtajan kautta. Liuskasaareen on veneyhteys toukokuun alusta lokakuun loppuun Merisatamanrannasta.


title: Liuskasaari

text: Vuoden 1952 Helsingin olympialaisissa Liuskasaaren edustan merialue toimi yksikköluokan eli finnjollien purjehduskilpailun näyttämönä. Purjehdusreitillä oli pituutta yhteensä 5,4 kilometriä.


title: Ian Walker

text: Ian Michael Walker (s. 31. lokakuuta 1971 Watfordissa) on englantilainen jalkapallomaalivahti, joka pelasi Bolton Wanderers -joukkueessa. Hän on pelannut suurimman osan urastaan Tottenham Hotspurissa ja Leicester Cityssä. Walker on entisen walesilaisen maalivahdin ja Evertonin managerin Mike Walkerin poika. Walker oli useita vuosia Tottenham Hotspurin ykkösmaalivahti.


title: AIS-järjestelmä

text: AIS-järjestelmä (Automatic Identification System) on laivojen ja VTS-keskusten lähinnä alusten tunnistamiseen ja sijainnin määrittämiseen käyttämä järjestelmä. AIS tarjoaa laivoille keinon vaihtaa läheisten laivojen ja VTS-keskusten kanssa elektronisesti alustietoja kuten tunnistustiedot, sijainti, suunta ja nopeus. Nämä tiedot näkyvät laitteen omalla tai ECDIS:in näytöllä. AIS on tarkoitettu auttamaan aluksen vahtipäälliköitä ja antamaan merenkulkuviranomaisille mahdollisuus jäljittää ja tarkkailla alusten liikkeitä. Se toimii integroimalla standardisoitu VHF-lähetinvastaanotin elektroniseen navigointilaitteeseen, kuten LORAN-C:hen tai GPS-vastaanottimeen, ja muihin aluksen navigointilaitteisiin (hyrräkompassiin, rot-indikaattoriin, tms.)


title: AIS-järjestelmä

text: IMO:n SOLAS-määräysten mukaan AIS täytyy asentaa kansainvälisessä liikenteessä kaikkiin laivoihin joiden bruttovetoisuus on vähintään 300 GT sekä kaikkiin matkustajalaivoihin koosta riippumatta. On arvioitu, että tällä hetkellä yli 40 000 laivassa on A-luokan AIS-laitteisto.


title: AIS-järjestelmä

text:
AIS:ää käytetään navigoinnissa ensisijaisesti yhteentörmäysten välttämiseen. Radiotekniikan rajoituksista johtuen, ja koska kaikkia aluksia ei ole varustettu AIS:llä, järjestelmää on COLREGS-määräysten mukaan tarkoitus käyttää ensisijaisesti tähystysapukeinona ja yhteentörmäysriskin määrittämiseen, eikä automaattisena törmäyksenvälttämisjärjestelmänä.
Laivan navigoidessa merellä muiden ympäristössä olevien laivojen tunnistaminen ja liikkeiden seuranta on tärkeää, jotta navigoija pystyy tekemään päätöksiä välttääkseen yhteentörmäystä muiden laivojen kanssa ja muita vaaroja (matalikkoja ja kiviä). Tähän tarkoitukseen on perinteisesti käytetty tähystystä (paljaalla silmällä, kiikareilla ja yökiikareilla), äänimerkkejä ja VHF-radiota sekä tavallista tai ARPA-toiminnolla varustettua tutkaa. Tutkan näytöllä olevia kohteita ei kuitenkaan pystytä tunnistamaan nimeltä, ja aikaviiveet ja tutkan muut ympäröivien alusten liikkeiden ja reaktioiden tarkkailuun liittyvät rajoitukset estävät joskus, etenkin vilkkailla merialueilla, yhteentörmäyksen välttämiseksi tehtävän toimenpiteen suorittamisen ajoissa.


title: AIS-järjestelmä

text: AIS:ää koskevissa määräyksissä on pakolliseksi säädetty ainoastaan tekstimuotoisten perustietojen näyttäminen, mutta laite voidaan myös yhdistää elektroniseen karttaan tai tutkaan, jolloin saadaan keskitetyksi navigointiin tarvittavia tietoja yhdelle näytölle.